О Б Щ И Н С К И С Ъ В Е Т - С А Н Д А Н С К И

**ПРОТОКОЛ**

**№ 14**

На **13.07.2016 г.**  в Залата на Общински съвет в сградата на общинска администрация, Общински съвет – Сандански проведе извънредно заседание.

На същото от 29 общински съветници присъстваха 21.

От заседанието отсъства: Виолета Иванова Ждрапанска, Димитър Любенов Димитров, Илия Георгиев Георгиев, Калин Тошков Терзийски, Костадин Иванов Станоев, Красимир Георгиев Станков, Румен Емилов Гърчев и Яне Георгиев Янев

Заседанието бе открито в 09.00 часа от Георги Синански – Председател на Общински съвет.

**ПРОЕКТ ЗА ДНЕВЕН РЕД:**

1. **Вх.№ 739/06.07.2016 г.** – Заявление от група общински съветници, относно отмяна на Решение №242/28.06.2016 г. на Общински съвет – Сандански**.**

Г-Н ГЕОРГИ СИНАНСКИ–ПРЕДСЕДАТЕЛ НА ОБЩИНСКИ СЪВЕТ – Добро утро на всички присъстващи в залата.Уважаеми г-н Котев, уважаеми дами и господа общински съветници, откривам извънредното заседание на Общински съвет – Сандански, насрочено за 13.07.2016 г. от 9:00 часа. Материалите сте получили всички. Имаме необходимия кворум и може да започнем работа съгласно дневния ред. Добре дошли и на представителите на медиите.

**ПО Т.1 ОТНОШЕНИЕ ВЗЕХА:**

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Преминаваме към т.1 – **Вх.№ 739/06.07.2016 г.** – Заявление от група общински съветници, относно отмяна на Решение №242/28.06.2016 г. на Общински съвет – Сандански**.**

Уважаеми колеги, запознати сте с материалите. Давам думата, съгласно новия Правилник. Знаете на 11.07.2016 г. новият Правилник влезе в сила.

Давам думата на някой от вносителите, да запознае залата с мотивите за свикване на извънредното заседание.

Уважаеми колеги, кой ще вземе думата, г-н Аргиров, заповядайте. Имате думата.

Г-Н ЯВОР АРГИРОВ – ОБЩИНСКИ СЪВЕТНИК – Благодаря, г-н Председател. Както е ясно на всички нас, че на основание чл.23, ал.4, т.2 и чл.24, ал. 5 от ЗМСМА и във връзка с чл.56, ал. 2 и ал.3 от Правилника за организацията и дейността на Общински съвет- Сандански, неговите комисии и взаимодействието му с общинската администрация 10 общински съветника са се подписали под подписката за свикване на извънредна сесия във връзка за отмяна на Решение №242/28.06.2016г. на Общински съвет-Сандански.

На всички ни е ясно, какво е взето с решение №242/28.06.2016г. на Общински съвет-Сандански, а именно положително решение за членство в Асоциацията по ВиК, която действа на територията на област Благоевград. Имайки предвид неучастието на община Кресна в тази Асоциация и мотивите, които сме представили писмено, а именно ще ги зачета, за да стане ясно и на присъстващите в залата, които нямат възможността да имат този писмен документ. Ще цитирам мотивите, които са подписани от 10 общински съветника (зачита мотиви към заявлението).

Това са мотивите, цитирам ги точно, както са описани в нашето заявление и в същото време сме предложили и проект за решение ще зачета и него.(зачита проекторешението). Това е документа подписан от всички 10 съветника, предполагам, че всички тези 20 съветника стоят зад подписите си.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря, г-н Аргиров. Уважаеми колеги, уважаеми дами и господа общински съветници имате думата за изложения съгласно Правилника за организацията и дейността на Общински съвет- Сандански, неговите комисии и взаимодействието му с Общинската администрация по дневния ред. Имате думата, колеги.

Г-Н КРУМ ТРЕНКОВ- ГРАЖДАНИН – Искам да попитам, г-н Аргиров, тези 10 общински съветници може ли да ги зачетете поименно, за да може да сме запознати.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Имате думата, г-н Аргиров.

Г-Н ЯВОР АРГИРОВ – ОБЩИНСКИ СЪВЕТНИК – Г-н Тренков, това са съветниците: Явор Аргиров, Кирил Ханджийски, Звездан Гацев, Георги Батев, Светослав Иванов, Георги Панчев, Андон Ризов, Живко Иванов, Николай Шаламандов, Панчо Панчев.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря. Има думата Кмета на община Сандански, г-н Котев. Заповядайте, г-н Котев.

Г-Н КИРИЛ КОТЕВ – КМЕТ НА ОБЩИНА САНДАНСКИ – Благодаря, г-н Председател. Уважаеми общински съветници. Ние заедно с Общински съвет сме в постоянен контакт и относно най-дискутираната тема за ВиК Асоциацията. Искам да изкажа моето становище.

Всички общински съветници много добре са запознати, че до края на месеца е даден срок на община Кресна да реши окончателно, какво прави. Дали влиза или не в Асоциацията, която е за област Благоевград. Имаме писмо от Областният управител, което гласи, че насроченото събрание за 15.07.2016г. е отложено, като допълнително ще бъдем информирани, за кога е следващата дата. Няма опасност да бъдем приети по-рано в Асоциацията. В момента ние не знаем, какви са плюсовете и минусите на едното и на другото, защото на 100% не сме сигурни, че Асоциацията напълно ще бъде доокомплектована. Ако бъде окомплектована, тогава знаем нашите възможности за участие в европроекти. Ако не бъде окомплектована Асоциацията, тогава ще имаме право да участваме само от националния бюджет за финансиране, каквото се прави в някой общини в момента, които са в Асоциацията, но не са доокомплектовани. Ще имаме шанс да участваме по Оперативна програма „ПУДОС“ и „Развитие на селските райони“.

Моето становище, което аз не мога да дам като предложение , защото това трябва да го направи Общински съвет и вие сте тези, които решавате, но е да се изчака. Да се изчака за следваща сесия, да се види решението на община Кресна, ще имаме информация какво финансиране евентуално ще може да получим през националния бюджет, каква цена бихме могли да направим на цената на водата в град Сандански и какви инвестиции бихме могли да постигнем с тази цена. Така поставяйки, тези фактори от двете страни на нашето решение може да преценим кое е по-изгодно за община Сандански, да влезем в Асоциацията или не. В момента аз не агитирам „за“ или „против“ Асоциация по „ВиК“- Благоевград. В момента мисля, че взимаме едно прибързано решение, което не сме принудени от срокове да бързаме и ще вземем избор, които не би бил достатъчно информиран и се прави на тъмно. Благодаря.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря, г-н Котев. Има ли други мнения и отношения? Имате думата г-н Георгиев.

Г-Н ГЕОРГИ ГЕОРГИЕВ – ОБЩИНСКИ СЪВЕТНИК – Г-н Кмете, Г-н Председател. Имам предложение тази точка да бъде отложена за следващо заседание и тогава да решаваме. Да изчакаме да видим община Кресна и това, което каза Областния управител. Нека не прибързваме с решението.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря, г-н Георгиев. Г-н Батев, имате думата.

Г-Н ГЕОРГИ БАТЕВ – ОБЩИНСКИ СЪВЕТНИК – Уважаеми г-н Кмете, уважаеми колеги, уважаеми гости. Не смятам, че решението, което трябва да вземем е прибързано. Напротив смятам, че решението, което взехме преди 2 седмици бе прибързано и то се направи на тъмно. Виждате днес колко хора има и тогава колко хора имаше.

Относно решенията на община Кресна, смятам, че те бяха достатъчно категорични в случая, там не може да се дава и някаква дума различна от това, което те взеха като свое решение. Съжалявам, че г-н Янев го няма днес тук, той категорично заяви, че Кресна ще влязат в Асоциацията. Аз просто не виждам, какво още има да отлагаме. Всеобщото мнение на обикновения човек в Сандански е „против“ Асоциацията. Смятам, че хората, които днес са дошли поддържат моето мнение. Поне по-голямата част. Крайно време е Общински съвет да вземем решения, с които да се натоварим и дори да отменим днес решението, да открием една нова процедура, ако трябва да изберем ново и прозрачно управление на „УВЕКС“, ако трябва с нов управител. Времето ще покаже, какви ще са кандидатурите. Смятам, че това е правилния подход, да отлагаме във времето не мисля, че е правилния начин.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Батев. Имате думата г-н Иванов, заповядайте.

Г-Н ЖИВКО ИВАНОВ – ОБЩИНСКИ СЪВЕТНИК – Уважаеми г-н Председател. Уважаеми г-н Кмете. Уважаеми колеги. На пръв поглед нещата изглеждат много лесни в двете посоки и за „за“ и за „против“. За съжаление в рамките на този програмен период ще има тези пари за сектор ВиК и там е определено едно изискване съгласно споразумението за партньорство, което нашата страна е подписала с европейската комисия. Изрично е казано, че във ВиК сектора това европейско финансиране ще бъде реализирано през Асоциациите, когато са окомплектовани в пълния състав, всички общини трябва да са вътре. Това е много ангажиращо и обвързващо, това поставя общините, кметовете на населени места, общинските съветници в дилемата – нито напред нито назад. Защото сектора по една или друга причина е в зависимост от много регламенти и директиви.

Ще го обясня на прост език. Има изискване за градове над 10 000 жители, което трябваше до 2013г. да имат изградени пречиствателни станции. Това е изискване на европейската комисия принципно за цяла Европа. За съжаление нашата страна не можахме да го приложим по отношение на всички градове, като един от тези градове е град Сандански. В рамките на подписано споразумение беше отложена наказателна процедура за страната ни до края на тази година и ако следващата година няма започнато строителство или планиране на такова, мисля че 2018г., ще се налагат глоби на общините, които изхвърлят отпадни води директно в реките. За съжаление няма как да избягаме от този ангажимент, това е регламент разписан преди 10 години. В същото време Европа казва,че ще дава пари само през окомплектована Асоциация, пари за пречиствателни станции и за канализационни отвеждания до тази пречиствателна станция. Хората няма как да знаете тези детайли, а моята работа е такава, с това се занимавам и знам, за какво иде реч. За да изградим пречиствателна станция на нас ни трябват около 15 милиона реално, въпреки, че някой казват 20 милиона. Тези пари, като община, няма как да си ги позволим, няма от къде да ги намерим. Ако ние не направим пречиствателна станция, било то в Асоциацията или не, нас ще ни глобяват, като община, няма да глобяват ВиК. Общината ще трябва от общинския бюджет да разходва тези средства. От това няма как да се избяга. Точно за това Общинския съвет и съответно Общинска администрация трябва да търси решение. Решенията минаваха през единна асоциация и на тази основа аз вярвам, защото в рамките на Оперативна програма „ Околна среда“ е разписано, че 2.5 милиарда ще бъдат разходвани за ВиК инфраструктура приоритетно е записано да се изграждат пречиствателни станции за градове над 10 000 жители.

За съжаление, както видяхте от мотивите на 10 общински съвтника, които сме подписали това заявление за отмяна на нашето решение, община Кресна не влиза в Асоциацията. Това по самосебеси изхвърля всички общини да могат да ползват този ресурс на оперативната програма. Проблема е както наш, така и общ, защото да се изгради надземна инфраструктура, трябва да бъде подменена подземната, а за да подмениш подземната ти трябват пари от евро програми и като не получиш? Нас това не ни касае, но примерно Петрич, Гоце Делчев и Благоевград ги касае. Те имат по оперативна програми „Региони в растеж“ те имат директно финансиране – Петрич - 19 милиона. Гоце Делчев - 19 милиона, Благоевград - 44 милиона средства за градска среда. Те за да могат да подменят асфалт, плочки трябва да изградят отдолу инфраструктура. Те ще изградят тази инфраструктура ако вземат пари от „Околна среда“. Виждате как се получава една зависимост. Губещи са всички. Ние сме губещи, защото ще ни глобяват, че нямаме пречиствателна станция. Петрич и Гоце Делчев също ще ги глобяват, че нямат пречиствателна станция, а отделно на това не могат да реализират средствата за тротоари и асфалт, улици, защото няма как да сменят водопровода, защото нямат пари за този водопровод. Виждате, в каква дилема е поставена цялата държава, защото са заложени определени изисквания. От една страна не трябва да заустващ, а от друга , за да Ви дадем пари за ВиК трябва да си в единна Асоциация. За съжаление това не зависи от нас, миналия път аз гласувах „за“ Асоциацията, точно за това, защото само от там може да получим финансиране, за да решим този проблем. Най-лесно е да не влезем в Асоциацията, но когато тръгнат глобите след 1-2 години, общинския бюджет, приходите, които реализираме от местни данъци и такси ние трябва да ги разходваме, в голямата си част, за изплащаме на тези глоби. В сега създалата се ситуация решение няма никакво, защото Кресна като не влезе, оправяйте се сами. Защото Кресна ако не влезе и ние сме членове на Асоциацията има още една дилема, ние тогава губим оперативната възможност да управляваме приходите от ВиК.

Ако сме в Асоциацията няма пари за финансиране, искаме или не на околовръстното трябва да се смени канализационната мрежа, всеки ден там има аварии. Примерно там ще ни трябват 2-3 милиона. Ние управляваме приходите, ВиК дружеството е общинско, ние можем да дадем едни заети средства, да направим една канализация и през вдигане на цената на водата, чуйте ме добре, цената на водата ще се вдига, да изплатим сами тази инвестиция. Ние като община ще вземаме пари, ще направим канализацията, но няма как през оперативните приходи на дружеството да плащаме заема. Ето това е нещото, което ме накара да се опитаме да стопиране нашето влизане във ВиК Асоциацията, с оглед на това, че ако влезем и тя не е окомплектована, ние губим тази оперативна възможност. Не знам, до колко ме разбрахте, ползвам езика, с които са разписани нещата в оперативните програми и в икономически как са обосновани. Пак ви казвам не си мислете, както не сме в Асоциацията на нас ни е бяло бъдещето, напротив. Ние сме поставени в най-невъзможната ситуация. Нямаме пари, няма от къде да дойдат, ще ни глобяват. Ако няма единна Асоциация,за съжаление , единственото решение е ние да си запазим, ние да управляваме тези съоръжения. Казах и на миналото заседание, най-лошия вариант, защото вариантите бяха два. Единия беше участие на Асоциацията окомплектована, получаваме европейско финансиране. Другото е, оставаме сами да си управляваме нашето ВиК дружество, нямаме пари, трябва ние да търсим средства. Третия вариант беше да влезем в Асоциацията, хем не е в нас управлението, хем пак няма пари. Този вариант, казах още тогава, че е най-лошия за мен и сега реално ние сме поставени пред този вариант, затова аз искам да отменим нашето решение, защото ще реализирам този вариант, които за мен е неудачен, не е полезен за обществото, мисля, че го разбират всички. Най-големия проблем при така развиващите се обстоятелства община Сандански е поставена пред дилемата, да плаща общинските си приходи – изграждането, реконструкцията, модернизацията на Вик инфраструктурата. Това няма как да бъде реализирана, няма да може да го направим сами. По общи сметки е доказано, че около 70 милиона трябват, за да се смени само в град Сандански канализационната система и да се изгради пречиствателна станция. Тези милиони няма от къде да ги намерим. Благодаря за вниманието.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря, г-н Иванов. Има думата г-н Котев – Кмет на общината.

Г-Н КИРИЛ КОТЕВ – КМЕТ НА ОБЩИНА САНДАНСКИ – Благодаря, г-н Председател. Аз искам само да допълня нещо по вариантите, които каза г-н Живко Иванов. За мен той направи едно много подробно и истинско изложение. Искам да спомена на кратко трите варианта.

Първия вариант, който все още мисля, че не е на 100% зачеркнат, това е ако успеем да консолидираме Асоциацията. Всички ВиК дружества на нашата територия да влизат в тази Асоциация по „ВиК“ Благоевград. Тогава имаме право да участваме за директно финансиране от Европа във ВиК сектора. Това е най-добрия вариант и имам информация, че в момента текат разговори с общински съветница от Кресна, които обмислят вариант да се направи извънредно заседание. Дали ще се случи, не мога да кажа. Това е най-добрия вариант.

Втория вариант, в който ние сме в Асоциацията, но Кресна не влиза, не може да участваме във ВиК сектора през ЕС. Но може да участваме за финансиране от националния бюджет и през програмите за „Развитие на селските региони“ и „ПУДОС“. Държавата знае, че такъв проблем има, такива общини има, които нямат пречиствателни станции. Имам разговори с МРРБ и те обмислят варианти как да помогнат на тези общини. В каква стойност ще бъде това нещо , още е въпрос на пресмятане, защото не знаят, колко Асоциации ще успеят в момента да се консолидират.

Третия вариант, в който ние излизаме от ВиК Асоциацията дори и да иска държавата да ни помогне не можем да бъдем финансирани през националния бюджет, не можем да участваме през програми „ПУДОС“ , не можем да участваме по „Развитие на селските райони“ . Ако излезем от Асоциацията трябва да се оправяме сами, през цената на водата сами да правим ВиК инфраструктурата на територията на община Сандански. Проблемите са много и ще стават все повече. Сами виждате околовръстното беше затворено за часове и цяла седмица околовръстното бе затворено за часове.

Моето предложение пак е да изчакаме и да видим, какво ще се случи с Кресна и да дадем шанс и да видим какво ще предложат държавата като програма за тези община, които не са влезли. Защото до сега виждам, че тези общини, които са в Асоциацията, но са не доокомплектовани, те са получавали финансиране от националния бюджет целево. Ние излизайки категорично от Асоциацията, отрязваме си всички пътища и казваме, че ще се оправяме сами през цената на водата. Не казвам, кой от вариантите е най-добър и по кой трябва да тръгнем. Трябва да проведем разговори и да го обмислим, да сложим всички варианти и тогава да вземем нашето решение. Благодаря.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря, г-н Котев. Има думата г-н Панайотов.

Г-Н ЕВГЕНИ ПАНАЙОТОВ – ОБЩИНСКИ СЪВЕТНИК – Няма лошо в това да влезем в Асоциацията, няма лошо и да останем сами. При една от срещите с Областния управител заяви, че ни се предоставя възможност да си пуснем фиша. Едва ли не държавата отваря тото пункт, в който ще добием право да си пуснем фиша, без да ни се казва този фиш, колко ще струва. Поне политически въобще не е издържано. Ние не сме на ясно, какви инвестиции са необходими на община Сандански за подобряване на ВиК мрежата. Кой го каза това 70 милиона, кой направи изследването, кой направи анализите, колко водопровод трябва да се смени, колко канализация трябва да се смени? Защото аз съм сигурен, като човек занимаващ се цял живот със строителство, има участъци от канализация, който не е за подменяне. Това, което казва г-н Иванов, че трябва да се изгради пречиствателна станция. Преди да се изгради тази пречиствателна станция трябва да се направят изследвания, че тази вода е в такова състояние, че трябва да се пречиства.

Г-Н ЖИВКО ИВАНОВ – ОБЩИНСКИ СЪВЕТНИК – Изрично е казано в регламента.

Г-Н ЕВГЕНИ ПАНАЙОТОВ – ОБЩИНСКИ СЪВЕТНИК – Нека да дадем възможност да си направим изследвания да видим, какво е състоянието в община Сандански. От какво има нужда и тези нужди, които имаме можем ли да ги получим от тази Асоциация и от правителството или не? Дали не може да се справим със собствени средства? Едно по-стегнато ръководство на общинската фирма, едно увеличаване на цената на водата с приемливи стойности и с един кредит, които не мисля, че ще надхвърли 1%-1,5 % и до 2% да дойде запазвайки всичко наше може да се справим в рамките на 10 години. Никой не е казал, че в рамките на една година трябва да направим основен ремонт на целия град, ще разбиваме улици и т.н. Всичко трябва да стане по етапно, година по година. Без да знаем, за какво имаме нужда, да бързаме да си пуснем фиша е прибързано решение. По-добре ще разсъждаваме, ако сме вън от Асоциацията, от колкото вътре и да мислим как да излезем. Подкрепям г-н Кмета , да обмислим нещата, че трябва да изчакаме. До тогава нека да си имаме една общинска фирма, която да подготви необходимите анализи. Те знаят най-добре, каква е цялата ни градска мрежа, къде са най-честите ремонти. Мен Кресна не ме интересува, тук става въпрос за Сандански. Аз мога да си плащам каквато и да е цената на водата, но не става въпрос за мен. Става дума за много по-голям кръг от хора.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Панайотов. Има думата г-н Иванов.

Г-Н ЖИВКО ИВАНОВ – ОБЩИНСКИ СЪВЕТНИК – Позволете ми Реплика на г-н Панайотов. Регламента на европейската комисия, както казах, е разписан преди 10 години. Който казва, че трябва да има изградени пречиствателни станции до 2013г. за градове над 10 000 жителя. Позволява ни се отлагане, за това че се присъединихме на по-късен етап към ЕС. В същия регламент пише, че населени места над 20 000 жители трябва да има изградени пречиствателни станции за отпадни води 2019 година. Това не е обект на анализи на водата и т.н. Тук място за колебание няма, ние трябва да имаме изградена, ако не, ще ни глобяват. Колко ще е глобата, е въпрос на държавна политика. ЕС ще глобява държавата и реципрочно държавата ще прилага и на нас глоби.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Иванов. Има думата г-н Котев. Заповядайте, г-н Котев.

Г-Н КИРИЛ КОТЕВ – КМЕТ НА ОБЩИНА САНДАНСКИ – Искам да допълня изказването на г-н Иванов. Според законите на ЕС всяко едно производствено предприятие трябва да бъде зауствано в пречиствателна станция, то не може да си изхвърля отпадните води свободно в реката. Това значи, че ние ако нямаме пречиствателна станция на територията на община Сандански, след като се яви един инвеститор на територията на общината ще трябва да си изгради такава за негова сметка. Сами преценявате, че в момента инвеститор, който дойде и види, че трябва сам да си изгради пречиствателна станция, той ще отиде в друга община, която има пречиствателна станция. Нещата са много обвързани, веднага са свързани с работни места. Съвсем леко захвана темата г-н Иванов, относно инвестициите, които искаме да направим по пътната инфраструктурата. Ние не можем да участваме по програми да си преасфалтираме улиците поради факта, че трябва да дадем 5 години устойчивост, а ние няма как да я дадем, защото ВиК системата отдолу е над 60 години. Никой няма да ни го признае този документ. Знаете миналата година, какъв диалог имаше, че главната улица трябва да стане площад. Не можем да участваме в програми да стане площад, защото ВиК инфраструктурата е стара. Никой няма да ни финансира изграждането на този площад след, което след 1 година или при първия ремонт да почнем да го разкопаваме. Темата е много тежка, решението, което взимат общинските съветници е много трудно. Това може би е еднo от най-трудните заседания и еднo от най- трудните решения, които ще взимат в този Общински съвет. Сигурен съм, че гостите, които са тук ги чуват за първи път. Има нужда от повече информация, да се информира обществото, за да се вземе това решение, когато се направи максимално един информиран избор, когато се направи и бъде подкрепен от повече хора, успеха ще бъде по-голям.

Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Котев. Има думата г-н Тренков.

Г-Н КРУМ ТРЕНКОВ - ГРАЖДАНИН – Имам въпрос към г-н Панайотов. Общинското дружество се управлява от общинските съветници. На комисията бе поставен въпроса „Защо до днес не е направен анализ на общинското дружество и какви средства би следвало да се разходват в бъдеще?“.

Г-н Иванов, след като управлявате общинското дружество, Вие сте собственици на това дружество, до този момент не е поставен този въпрос и целия Общински съвет е в невидение. Трябва тепърва ние да правим анализи, какви средства и какво е необходимо да бъде направено. Г-н Иванов е вече трети мандат. Един от мотивите му беше, че като собственици на това дружество избираме управителите, каква отчетност и какво Общинския съвет е направил, за да бъдат контролирани приходите на това дружество? Отговорът му бе мъгляв и аз не съм доволен от него.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Тренков. Има думата г-н Иванов за отговор.

Г-Н ЯВОР АРГИРОВ – ОБЩИНСКИ СЪВЕТНИК – Искам аз да взема отношение. Има предложение за отпадане на точката. Дайте да гласуваме дали ще има точка и тогава да влизаме в дебати дали ще гласуваме точката. Има предложение за отпадане на точката. Аз искам да взема отношение по материята по точката, но няма да взема отношение по предложението на г-н Георги Георгиев.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Предлагате режим на гласуване?

Г-Н ЯВОР АРГИРОВ – ОБЩИНСКИ СЪВЕТНИК – Вие може да предложите, Вие сте Председател.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Да, благодаря Ви г-н Аргиров.

Има ли други мнения и отношения? Имате думата г-н Панайотов.

Г-Н ЕВГЕНИ ПАНАЙОТОВ – ОБЩИНСКИ СЪВЕТНИК – Аз мисля, че трябва да използваме това нещо. Дошли са хората и най-малко за тях трябва да ги уважим, има свикано извънредно заседание и трябва да си кажем нещата такива, каквито са. Ако трябва по няколко пъти ще се обяснява, днес е момента.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Панайотов. Г-н Котев, имате думата.

Г-Н КИРИЛ КОТЕВ – КМЕТ НА ОБЩИНА САНДАНСКИ – Искам да допълня, че аз съм готов на обществено обсъждане, защото и на мен в момента ми е трудно да кажа, кое ще е най-добре за общината, защото в момента нямам данните, нито в едната посока, нито в другата.

Исках да отговоря и на г-н Тренков. Вчера съм имал разговор с Управителя на „УВЕКС”, г-н Гикински, който ми е обещал, че за другата седмица ще имаме анализ относно програмата за 3 години напред. Другата седмица този анализ аз ще го имам и ще запозная всички общински съветници, мисля, че не е проблем да запознаем и обществеността. На база на този анализ ще знаем, какви пари ще можем да заделяме като инвестиции. Предполагам, че ще знаем до тогава и какво ще е решението на Кресна. Предполагам, че ще се знае и какво евентуално би могла да ни даде, да ни подпомогне държавата в тази посока, какви ангажименти може да поеме. На база на цялата тази информация да вземем решение. На мен ми е трудно в момента да дам „за” или „против” в едната или другата посока.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Котев. Г-н Алексиев, имате думата.

Г-Н ГЕОРГИ АЛЕКСИЕВ – ОБЩИНСКИ СЪВЕТНИК – На г-н Кмета не му е ясно, на мен не ми е ясно, вероятно и на обществото не му е ясно. Тук трябва да говорите с цифри, трябва да има едно истинско обществено съгласие. Трябва да има и в едната и в другата посока цифри. Увеличаване на цената на водата трябва всички да сте на ясно, че ще има. Когато чуем цифрите и в двете посоки за няколко години напред, тогава едно решение ще бъде взето леко. Сега аз лично не съм готов да взема това решение. Подкрепям това предложение да отпадне точката и да се съберем на друго заседание и да се говори с цифри, доводи, факти и тогава да се вземе решение. Не се взима толкова лесно едно такова решение. Аз лично съм на мнение, че трябва да имаме дружество, което трябва да си управляваме ние, но това решение трябва да го вземем след като чуем цифрите.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Алексиев. Г-н Ризов, имате думата.

Г-Н АНДОН РИЗОВ– ОБЩИНСКИ СЪВЕТНИК – Уважаеми г-н Председател, уважаеми г-н Кмете, уважаеми колеги, скъпи съграждани. Дебатираме нещо, което е основна точка в дневния ред. Същевременно има предложение, което трябва да гласуваме, за да продължим с дебатите по тази точка, за която сме се събрали. Истината е, че това решение №243/02.06.2016г. , което е взето под изключителния натиск на управляващите в момента на три поредни заседания, сега ще ви докажа.

Не ни бе даден писмен документ за какво се говори. Всеки говори без да има цифри, нито нещо, за което да сме сигурни. Затова предлагам не да отхвърлим точката, а направо да гласуваме предложението и да се върнем на нашия дневен ред.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Ризов. Г-н Иванов, заповядайте.

Г-Н ЖИВКО ИВАНОВ – ОБЩИНСКИ СЪВЕТНИК – Уважаеми колеги, когато се присъединих към предложението за отмяна на нашето решение. Аз лично бързах, защото за 15.07.2016г. беше насрочено събрание на Асоциацията и по сила на нашето решение, ако влезеше в сила, влизахме в Асоциацията. Искането ни за отмяна на нашето решение, лично за мен поражда правни въпроси. По своето същество аз мисля, че нямаме валидно влязло в сила решение от предходното ни гласуване. Ако отменим гледането на тази точка за редовната сесия, мисля, че към онзи момент ще имаме вече влязло в сила решение. Ако го отменим ще бъдем в правна процедура и да има правна сила нашата отмяна. Това са чисто правните моменти, които мен ме смущават. Има логика да се отмени гледането на това решение, то да влезе, като неразделна част на следващо заседание. Иначе ние ще отменим решение, което още не е влязло в сила.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Иванов. Г-н Георгиев, заповядайте за процедура.

Г-Н ГЕОРГИ ГЕОРГИЕВ – ОБЩИНСКИ СЪВЕТНИК – Искам да подложите на гласуване моето предложение. Един час вече дебатираме, ще имаме ли дневен ред или не.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Георгиев.

Г-Н АНДОН РИЗОВ – ОБЩИНСКИ СЪВЕТНИК – Искам за реплика и на г-н Иванов.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Заповядайте, след това преминаваме в режим на гласуване.

Г-Н АНДОН РИЗОВ – ОБЩИНСКИ СЪВЕТНИК – Колеги, ако не отменим преди да е влязло в сила нашето решение, ще попаднем в онази точка, която иска точно Асоциацията. Да направим нашето предложение за излизане от Асоциацията и да го реши Асоциацията с нашия %, който имаме там. Помислете малко, какво ще стане. Затова по-добре е да си отменим решението сега, а след това ако ни се докаже, че имаме изгода от влизането в тази Асоциация…

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря, уважаеми колеги преминаваме в режим да гласуване на предложението на г-н Георгиев. Той изложи своите мотиви.

Който е съгласен решението да се вземе на следващо заседание, моля да гласува.

**С явно гласуване от 20 гласували общински съветници, ЗА – 9, ПРОТИВ – 8, ВЪЗДЪРЖАЛИ СЕ – 3 ,предложението НЕ СЕ ПРИЕМА.**

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Уважаеми колеги, продължаваме с дебатите по дневния ред. Имате думата г-н Иванов.

Г-Н ЖИВКО ИВАНОВ – ОБЩИНСКИ СЪВЕТНИК – Искам да отговоря на въпроса на г-н Тренков. Вие ме питате за ВиК „УВЕКС” –Сандански, защо не са планирали, какво е било и какво не е било, а аз до сега говоря за принцип като модел, които ние искаме да имаме като управления на тези съоръжения във времето. Без да казвам, кой е управители и кой как ще управлява и какво ще се случва, защото липсата на възможност да имаш собствено управление те лишава от едикаквоси. Примерно, лишава те да управляваш приходната част. Включването ни в Асоциацията, веднага довежда до това, а дали ние ще си управляваме добре нашето дружеството. Същия въпрос бих задали и аз, от къде сте сигурни, че ВиК, Благоевград ще ни управлява по-добре. Искате да кажете, че като не можем да си управляваме добре дружеството… Не го приемам това нещо, защото с това решение отнемаме възможността въобще да се управлява от нас тези съоръжения. Аз казах, ча гласувах „за” Асоциацията, но когато тя е окомплектована, за да се получи това финансиране и да решим проблемите, които някой друг ни ги е сложил, като регламент и изискване. Да, но като не се случва, какво се случва? Отиваме в Асоциацията, не управляваме приходите, цената е висока и пак ние като община ще вадим парите да си решаваме проблемите, а тези пари няма, от къде да ги покрием, защото при други ще ходят приходите. Този вариант за мен е не мислим.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Иванов. Г-н Панайотов, заповядайте за отговор предполагам.

Г-Н ЕВГЕНИ ПАНАЙОТОВ – ОБЩИНСКИ СЪВЕТНИК – Да. Уважаеми г-н Тренков, не смятам, че ние като общински съветници управляваме, така да се каже, това дружество ВиК, трябва ние да правим тези анализи за това, какво е състоянието на ВиК мрежата. Знам, че трябва да се направи това нещо и все още не е късно да се направи. Очакваме, както каза г-н Кмета, информация, още неща които да ни се разясняват.

Що допълня и изказването на г-н Иванов, действително знае се, какви пари ще даваме ние на тази Асоциация, но никой не знае, какво ще получим. Всичко е въпрос на договаряне, има две страни, едната е Асоциацията, а другата е Сандански като община. Те искат да даваме пари без да знаем, какво ще получим, нека се изясни това и не бъде предмет на договор, в които да се упомене, че тази година ще получим толкова, следващата толкова. Ние ще даваме това, а те това. Ние, като влязохме в ЕС ме бяха ли ясни тези неща? Ние имаме вноска, която всяка година внасяме в ЕС и за това те ни дават пори под формата на програми. Нека оторизираме г-н Кмета да подпише този договор, с които с цифри и числа всичко е ясно. Както и сега съм на ясно, за какво си давам парите, както използвам услугите на ВиК, така и в Асоциацията искам да знам. Затова искам да изчакаме още. В крайна сметка това е и политическо решение.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Панайотов. Г-н Муларов, заповядайте имате думата.

Г-Н ЕМИЛ МУЛАРОВ – ГРАЖДАНИН – Уважаеми г-н Председател, уважаеми г-н Кмете, уважаеми общински съветници. Присъствам на този дебат, за да разбера на къде ще върви нашето дружество. Дали в годините, в които успяхме да го запазим като общинска собственост, общинска фирма подчинена на управлението на Общинския съвет и на Кмета на общината ще остане или ще отиде в Асоциацията, която сигурно има добри намерения, но ние не знаем, какво същност представлява тази Асоциация и какви ще бъдат след това правата на Общинския съвет и Кмета като орган на управление на общинските фирми. През 1994-1995г. съумяхме всички политически сили, въпреки усилията на ПП „БСП“ да направят така, че общинското дружество да отиде към така наречените национализирани дружества, ние съумяхме да се обединим и да запазим нашето ВиК дружество. До 1999г. изпитвахме силен натиск от страна на политическите сили да се откажем от общинското дружество, ние съумяхме да запазим дружеството, уважаеми колеги, защото това е социален елемент за общината. Може ли нашият Кмет, примерно, тогава да стопира нещата? Сега може спокойно да управлява и ако има някакви „течове” от общинското дружество да ви стопира, а и Общинския съвет да избере контрольори, които да видят дали има и кражби, да речем и да се запази това дружество. Обмислите, но запазете дружеството. Социалния елемент не го оставяйте, това е много важен фактор. Благодаря.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Муларов. Давам думата на г-н Котев.

Г-Н КИРИЛ КОТЕВ – КМЕТ НА ОБЩИНА САНДАНСКИ – Благодаря, г-н Председател. Г-н Муларов, само да поясня, че активите на общинското дружество „УВЕКС” си остават на общината. Единствено взимат правата на управление на ВиК инфраструктурата, дори и ВиК инфраструктурата си остава собственост на общината и новоизградената, също ще бъде собственост на общината. Искам да дам само един друг пример. На територията на ВиК , Благоевград тези, които са членове на Асоциацията са правели инвестиции и разширяване на ВиК инфраструктурата. Ако проверите обществените поръчки, които са провели ще разберете за какво става въпрос. Най-фрапиращото е Банско -65 милиона. Правени са инвестиции не през местните бюджети. В община Сандански единствено се ремонтира и малките инвестиции, които са правени, са правени от инвеститорите и през общинския бюджет.

Г-Н ЕМИЛ МУЛАРОВ – ГРАЖДАНИН – Ако ние останем извън Асоциацията, както се коментира тук, нима ние не можем да кандидатстваме по други направления да осигурим пари ли?

Г-Н КИРИЛ КОТЕВ – КМЕТ НА ОБЩИНА САНДАНСКИ – Не можем.

Г-Н ЕМИЛ МУЛАРОВ –ГРАЖДАНИН – Това е жалко тогава.

Г-Н КИРИЛ КОТЕВ – КМЕТ НА ОБЩИНА САНДАНСКИ – Дори и държавата да иска да ни финансира не може, защото не сме в Асоциацията.

Г-Н ГЕОРГИ СИНАНСКИ– ПРЕДСЕДАТЕЛ НА ОБЩИНСКИ СЪВЕТ – Благодаря Ви. Има думата г-н Цилев.

Г-Н ВАНГЕЛ ЦИЛЕВ – ГРАЖДАНИН – Имах някакво мнение по въпроса,като гражданин, дали да бъдем в Асоциацията или не. Честно казано на днешната сесия аз се обърках. Чест и почитания на всичко, които присъстват днес тук. Не знам дали си давате сметка хората, които управлявате, че Вие трябва да вземете едно мениджърско решение, а Вие нямате яснотата, която има в едно обикновена еднолично търговско дружество, фирма. Нямате яснотата нито на приходна, нито на разходна част. Не знаете какви са плюсовете и минусите от членуването в тази Асоциация. За мен е малко не нормална ситуацията, че тази общинска фирма „УВЕКС” от толкова години няма яснота по отчетите. Толкова години няма яснота по отчетите, какво печели годишно, какво разходва и какво се случва. Не знам дали предходното решение е влязло в сила. Знам какви са плюсовете на община Петрич да влезе в Асоциацията, знам какви са минусите на община Сандански. От гледна точка на мениджмънт и маркетинг мога да кажа следното: има ли го ресурса, ще дойде и инвеститора. Община Сандански ресурса го има, това е факт не оспорим. Много трудно ще е на Общинска администрация и на Общински съвет да вземе това решение, но вземете го така да има полза от него. Погледнете на него като ваше лично дружество и как бихте искали да го управлявате. Дайте си яснота на това, което ще се получи и това, което няма да се получи. Пречиствателната станция, ние не сме мегаполис. Водите на река Струма, ясно го заявявам, не са на РБългария . Пречиствателни станции гърците си имат колкото си искат. Кое е европейското заложено и кое не, и какво ще ни коства усвояването на 19 милиона, никой от Вас не може да ми отговори. Не виждам никой да има анализ, готов, изграден. Мисля, че има история фирма „УВЕКС”. Може да се направи разчет поне за 3 години назад, за да се направи анализ поне за 3 години наред, каква ще е печалбата и какво ще е разхода, как ще се подновят инфраструктурите. Благодаря.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Цилев. Има думата г-н Аргиров.

Г-Н ЯВОР АРГИРОВ – ОБЩИНСКИ СЪВЕТНИК – Благодаря г-н Председател. Изсушах внимателно всички мнения и ще си позволя да взема становище, че не съм съгласен с доста неща, които се изказаха. Единственото, с което съм съгласен е, че трябва да чакаме. Трябва да се консултираме първо с кметовете на населени места, те носят информация до нас от обикновения човек, които живее в тези населени места. Трябва да се консултираме второ с дребния, средния и едрия бизнес. Да, аз съм на мнение, че трябва да чакаме, но вън от асоциацията. Вземем ли днес решението ние ще чакаме, но няма да можем да променим повече нищо, защото ще влезем в тази Асоциация и от нея няма повече излизане. Аз съм 100% сигурен, че Областния управител, когато беше на междината среща между двете заседания, каза че ние не влезем ли до края на юли няма да има евро финансиране. Да, но еврофинансирането приключи. Представете си Вие, всеки един от Вас е общински съветник в Кресна. Кресна е населено място под 10 000 души с цена на водата 0,46 лв., ако всеки един от вас е общински съветник в Кресна ще подкрепи ли ВиК Асоциацията, имайки предвид, че няма да има 0,01 лв. финансиране? Еврофинансирането е за населени места с над 10 000 души финансиране и имайки предвид, че водата в Кресна ще стане 1,50 лв. с 300% над сегашната цена, имайки предвид и социалния статус на живущите там. Според вас община Кресна ще влезе ли? Няма да влезе. Аз се обзалагах тук в тази зала, от това място с всеки, който искаше, че община Кресна нямаше да влезе и все още го твърдя това нещо. Значи, че ние трябва да забравим за еврофинансирането. Ще си позволя да изразя мнение г-н Иванов, че и с Вас не мога да се съглася. Няма такъв разписан текст в който и да било закон, че не можеш да отмениш нормативен акт, които не е влязъл в сила. Ще ви дам пример. Преди 6 месеца в общините в РБългария бяха проведени множество обществени поръчки за провеждане на строително монтажни работи на местни нива. Кметовете бяха подписали заповедите за търговете за тези обществени поръчки. Премиера Бойко Борисов излезе по телевизията и половината от кметовете си отмениха заповедите за спечелените търговете, които заповеди подлежаха на съдебна отмяна. Това е пример, които го видяхме всички в България. Този документ е факт и нищо, че не е влязъл в сила ти го имаш. Дори предполагам, че и в Общинска администрация има тази практика. Пуснат се определени заповеди, тези заповеди подлежат на съдебен контрол, разбира се от екипа, че тази заповед не е целенасочена и не е целесъобразна и се отменя.

Г-н Котев и с Вас не мога да се съглася, не мога де се съглася, че няма да има пари от националния бюджет. Да ако не сме членове на Асоциацията, няма да има средства от евро програми, това е разписано с Брюксел, но никъде не е разписано, че евентуално ако не сме членове на Асоциацията няма да има пари от националния бюджет. Община Сандански от РМакедония ли сме? Нормално е от националния бюджет да се дават средства независимо дали сме в Асоциацията или не сме. Да съгласен съм да направим консултации, обществено допитване, да се срещнем с дребния, средния и едрия бизнес стоейки извън Асоциацията. Ако видим, че има повече плюсове да влезем в Асоциацията не е проблем да се съберем и да вземем едно решение да влезем в Асоциацията. Ще излезете веднага с тезата дали те ще ни приемат. Щом така натискат ще ни приемат. Няма какво да се заблуждаваме.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Аргиров. Заповядайте г-н Иванов, имате думата.

Г-Н ЖИВКО ИВАНОВ – ОБЩИНСКИ СЪВЕТНИК – Г-н Председател, на няколко пъти си вдигам ръката да репликирам някой от изказващите се, сега мога да ги обобщя.

Тук се говори за някакви таблици, анализи и т.н. Сега при положение, че сме вътре в Асоциацията и тя не е окомплектована. Аз Ви питам, защо са ви нужни таблици, защо са ви нужни анализи? Ние сме в Асоциацията, трябва да сменим водопровода на околовръстното, ние не можем да вземем собствено решение да я сменим. Ако вземем такова, трябва ние да си го сменим. Какви цифри и анализи са ни необходими? 2-3 милиона трябва да ги плати общината, ако дружеството е наше общината ще плати 3 милиона, ще обясним на населението, защо с 20-30% трябва да се вдигне водата и през цената на водата ще се изплатят тези пари. За какви анализи и какви таблици говорите. Тук говорим принципно, дали ще се лишим от една възможност оперативно да управляваме ние дружеството, ако се решим каква е цената, защо го правим. Аз бях да се лишим от това ние да го управляваме влизайки в единна Асоциация, да получим това европейско финансиране, да си решим проблемите с регулациите, които ни касаят във времето, и които неминуемо ще застават за плащане. Интересно е как ще реагират или няма да реагират, това си е техен проблем те реагираха. За мен е важна сегашната ситуация. Кресна не е вътре и в тази ситуация и аз не искам да сме вътре и за това участвам в този дебат.

Казва се национално финансиране. Националното финансиране е нищожно спрямо евро фондовете. Говори се, че другите общини през Асоциацията са направили инвестиции, но това беше предишния програмен период. Тогава можеше да не си член на Асоциацията и да кандидатстваш, вече не може. Вече да вземеш пари за ВиК сектор по която и да е програма, те са две, трябва да си в единна окомплектована Асоциация. Понеже г-н Аргиров каза държавата да не ни е мащеха? Да но държавата има програма за развитие на сектора и в тази програма казва, че всички трябва да са в Асоциацията и точно за това г-н Кмета каза, че няма да има национално финансиране. След като не си вътре, ти национално финансиране нямаш право да получиш.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Аргиров. Заповядайте г-н Батев, имате думата.

Г-Н ГЕОРГИ БАТЕВ – ОБЩИНСКИ СЪВЕТНИК – Благодаря г-н Председател. Няколко пъти се спомена за ВиК инфраструктурата, за изграждането на нова ВиК мрежа, Държа да подчертая и тук хората трябва да са наясно на предходната сесия, може да се провери и в протокола бе ясно заявено, че ако сме Членове на Асоциацията за момента единственото, което евентуално може да се направи пречиствателна станция. Големия проблем на Сандански е ВиК инфраструктурата и на околните села. Това хората трябва да го знаят, че ако сме в Асоциацията може евентуално да се изгради пречиствателна станция, ако не бъде изградена ще търпим санкции и няма да и ма и пречиствателна станция. Има доста хора в залата и ще призова да погледнете изпълнението на водния цикъл в Кнежа, да ви кажа честно вече не вярвам на нищо, не вярвам на европейски проекти, не вярвам на изпълнители…Вие преценете, но най-добре е ние да се разпореждаме с общинско имущество.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Батев. Имате думата г-н Аргиров за реплика.

Г-Н ЯВОР АРГИРОВ – ОБЩИНСКИ СЪВЕТНИК – Имам реплика към колегата г-н Иванов. Пак ще кажа и съм готов публично да се извиня, ако ме опровергаете. Няма изискване да си член на Асоциацията, държавата да те финансира. Говора за държавата не за ЕС съм съгласен, че има такова изискване.

Г-Н ДИМИТЪР СТАНОЕВ – ОБЩИНСКИ СЪВЕТНИК – Има такова изискване.

Г-Н ЖИВКО ИВАНОВ – ОБЩИНСКИ СЪВЕТНИК – Закона за водите е категоричен.

Г-Н ЯВОР АРГИРОВ – ОБЩИНСКИ СЪВЕТНИК – Само да се доизкажа. Вие сте финансист, участвали сте в изготвянето на бюджет 2016г. на община Сандански. Там има приходи и разходи, които са съответно от 3 места – местни данъци и такси, ЕС, държавно финансиране. Какъв е % на държавно финансиране на община Сандански за 2016г.?

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Имате думата за дуплика г-н Иванов.

Г-Н ЖИВКО ИВАНОВ – ОБЩИНСКИ СЪВЕТНИК – Реплика към г-н Аргиров. Държавно финансиране не за ВиК то е за други направления.

Г-Н ЯВОР АРГИРОВ – ОБЩИНСКИ СЪВЕТНИК – Г-н Иванов, държавата няма пари за пенсиите, а Вие искате ВиК канализацията, не се заблуждавайте.

Г-Н ЖИВКО ИВАНОВ – ОБЩИНСКИ СЪВЕТНИК – Има пари.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Колеги, нека се придържаме към правилника.

Г-Н ЖИВКО ИВАНОВ – ОБЩИНСКИ СЪВЕТНИК – Не сте чели капиталовия разход, за да видите че има държавно финансиране.

Г-Н ЯВОР АРГИРОВ – ОБЩИНСКИ СЪВЕТНИК – Аз не съм чел. Има такова финансиране, но какъв е %-а на държавното финансиране в бюджета на община Сандански за 2016г.

Г-Н ЖИВКО ИВАНОВ – ОБЩИНСКИ СЪВЕТНИК – В капиталовите разходи е около 20%.

Г-Н ГЕОРГИ СИНАНСКИ–ПРЕДСЕДАТЕЛ НА ОБЩИНСКИ СЪВЕТ – Колеги, ще ви помоля да се придържате към правилника. Има думата г-н Шаламандов.

Г-Н НИКОЛАЙ ШАЛАМАНДОВ – ОБЩИНСКИ СЪВЕТНИК – Уважаеми г-н Председател, уважаеми г-н Кмете, уважаеми колеги, уважаеми гости. Слушах много внимателно и в голямата си час подкрепям напълно г-н Аргиров и г-н Панайотов. Едно нещо никой не обясни. Избора на областна Асоциация при влизането в областна Асоциация , там има избран единен ВиК оператор – ВиК –Благоевград. В момента, в който ние влезем там приходите от нашите сметки за вода започват да отиват веднага в сметките на ВиК – Благоевград. Дали това решение ще е днес или след един месец щом влезе в сила автоматически нашите пари на община Сандански, които си плащаме таксите отиват за стопанисване и управление във ВиК – Благоевград, а ние ще си запазим дружеството. Това дружество с какво ще го запазим, ще му търсим работа ли? Говорим, че евентуално ако не влезем 2017г. – 2018г. почват едни глоби 2019г. Хора не знам дали се чувате какво говорите. 2019г. може да не е този Общински съвет вече. Как може да правим планове през 2020 г. кой евентуално ще ни даде или ще ни глоби. Може да няма ЕС. Прав е г-н Панайотов, че ние трябва да се стегнем, да работим и да си остане нашето ВиК дружество и ВиК оператор поне за момента, Защото както каза и г-н Иванов, и той предния път е гласувал „за”, но при ситуацията с община Кресна няма как де се осъществи нашата областна Асоциация. Мое мнение е, че то не ни е нужно. До сега живяхме 12-13 години при сегашния управител, не защитавам лицето като управител. Сега вече в един момент Европа ни казва да дадем всичко и те ще ни дадат пари. Разписани директиви, Закона за водите както каза г-н Станоев чл.98 Закона за водите цитира че няма да има финансиране от държавния бюджет. Да този Закон за водите са правени именно тези промени са правени в помощ на асоциациите. Това е едно извиване на ръце, не разбирам защо се прави така, но трябва да има обществен дебат. Да питаме хората, както каза и г-н Аргиров. По села квартали и да им се обясни. Г-н Областният управител дойде с екип и буквално лъжеха. Цената на Благоевград -0,92 лв. ,0,82 лв., 1,30 лв. Питахме ги няколко пъти, десетократно. Те защо си мислят,м че няма да проверим колко плащат хората в Благоевград. Последната цена, която казаха е 1,37 лв. с ДДС на Благоевград. Това не е вярно, Цената на водата в Благоевград е над 1, 80 лв. в момента. Цената на Разлог без пречиствателна станция е 1,42 лв. Цената на община Белица без канал и без довеждаш и без пречиствателна станция питейната вода е 0,81 лв. без ДДС. Подкрепям колегите г-н Аргиров, г-н Панайотов, г-н Иванов, г-н Батев, че ние бихме могли да вземем по добро решение ако сме извън Асоциацията. Иначе започне ли от следващия или по-следващия месец парите да ходят в Благоевград… Благодаря.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Благодаря, г-н Шаламандов. Имате думата г-н Аргиров.

Г-Н ЯВОР АРГИРОВ– ОБЩИНСКИ СЪВЕТНИК – Аз искам да повдигна още една тема, не я повдигнах на предходното заседание на което взехме решение за членство в Асоциацията. Някой интересувал ли се е какъв е баланса на ВиК – Благоевград. С какви капитали разполага това дружество и дали има физическата те техническата възможност да стопанисва нашите ВиК съоръжения. Интересувал ли се е някой, какъв е баланса и какви са капиталите на „УВЕКС”ЕООД – Сандански? Какво ще стане с тази техника и страдания фонд , които са собственост на „УВЕКС” ЕООД.Най важния социален въпрос тук са работещите в „УВЕКС” –Сандански, какво ще стане с тези служители? Ще има ли масова безработица на територията на община Сандански, мисля че в УВЕКС работят между 80-100 човека. Това са 80-100 семейства. Никой не зададе тези въпроси,защото трябва да гледаме от всички гледни точки, затова са ни избрали жителите на община Сандански. Оператора ВиК Благоевград ще се справи ли с поддръжката на нашата ВиК инфраструктура. Дайте да видим с каква техника разполагат. Те трябва да струпат тук куп машини, което в момента ние си го имаме и няма смисъл да го закупуваме. Това ново закупуване на тези машини от страна на ВиК –Благоевград също ще се калкулира в цената, не си мислете, че няма да е така. Всеки един разход се калкулира на наш гръб, на жителите на Сандански, а ние си имаме тези неща. Те трябва да наемат офиси, това също ще се калкулира в цената. Ние си го имаме сградния фонд. Онзи ден го разбрах от г-н Шаламандов, че цените са такива. Наистина, ако цените на вода и канал са такива в населените места членуващи в Асоциацията, за мен е убийствено спрямо жителите и избирателите на територията на община Сандански да влизаме в тази Асоциация. Нямам против да чакаме, но да чакаме извън нея. Защото във всеки един момент с едно решение на Общинския съвет, оказа се че може да се събере мнозинство от 15 души, когато има плюсове. Към онази дата имаше плюсове, те бяха евентуално участие в евро фондовете.

Много хора по града коментират, че невлизането в Асоциацията е запазването на г-н Тодор Гикински, видях го преди малко тук, дано е в залата. Аз съм открит човек, не говоря зад гърба, искам хората да са пред мен, че запазването на Тодор Гикински като управител на ВиК. Това съвсем не е така уважаеми избиратели в община Сандански. Едното общо с другото няма. Евентуално, ако не членуваме в Асоциацията, ще има избор на управител на „УВЕКС” ЕООД-Сандански, ще се явят кандидатурите. Мисля,че общинските съветници са разумни в Общинския съвет. Ще се избере най-добрия вариант според мен. Искам да кажа на общинските съветници, които са реално против Асоциацията да не се притесняват, че ще ги свързват с лицето Тодор Гикински или не. Тодор Гикински ми е приятел на мен и нямам нищо против него, но държа да не се свързват двете неща. Благодаря.

Г-Н ГЕОРГИ СИНАНСКИ–ПРЕДСЕДАТЕЛ НА ОБЩИНСКИ СЪВЕТ – Има ли други мнения и отношения? Имате думата, г-н Станоев.

Г-Н ДИМИТЪР СТАНОЕВ – ОБЩИНСКИ СЪВЕТНИК – Колеги, още на предходната сесия ви казах, че въпроса е много сложен. И тогава ви казах да не се сърдим на колегите дали са „за“ или „против“, защото бъдещето не се знае кои ще са прави и кои криви. Тук от присъстващите се изказаха, че Петрич са взели решение с промяна. Исках да съм от Струмяни или Петрич много е лесно да вземеш решение, когато знаеш, че само ти печелиш. Знаете, че нашата вода е по гравитачен път, а други общинни се водоснабдяват с помпи, което предполага, че харчат пари и за електричество. Ако бях от Петрич или Струмяни с две ръце гласувах „за“ Асоциацията. А ние така, нашата вода 0,86 лв. спонсорираме другите общини във ВиК Асоциацията. Естествено, че ще искат да влязат и това не е за чудене. Много се изговори тук, че не се знае разчетите, знае се 52 милиона са необходими, който се интересува знае. Видно е, че 3-4 години са необходими. Аз искам да уточня, че съм „против“ Асоциацията, както се разбра на предходното заседание, но някой задава ли си въпроса за 52 милиона заедно с изграждането на пречиствателна станция и подмяна на ВиК мрежата. Общината за какво време може да се справи сама? Предходния път Ви казах, че сегашното Правителство с Европейската комисия можеха да направят много по-добри условия. По-добри условия смисъл такива, че те не използват моркова и тоягата, а само тоягата. Като говоря не само за нашата община, защото като нашата община са още са още 23 общини, всички други общини са влезли в Асоциацията. При нас е така, защото нашата вода е една от най евтините. Правителството трябваше да предговори условията и имаше време за това. И онзи път ви казах, общини като нашата , и пак ви казвам да прегласуваме едно решение. Влизаме в ВиК Асоциацията, но само що се отнася до консолидация за инвестиции. Ние предлагаме хубаво момиче и не искаме зестра. Що се отнася да формираме цената на водата и използване на ресурсите да става на местен принцип. Миналия път аз ви го казах, не знам пропуснахте ли го и няма да го приемат. Дайте да опитаме. Ние не поставяме никакви условия. Защото сега сме в ужасно състояние, никакъв печеливш ход нямаме специално община Сандански с тази сесия. Представете си , че Кресна правят след една седмица заседание и те влязат. Ние ставаме грозното пате в Сандански, не само, че във ВиК сектора няма да влезе нито един лев, но няма да влезе и един лев по други проекти. Тук присъстващите казват, че е много лесно да се вземе това решение. Не е лесно, повечето от нас не са спали. По принцип съм „против“, защото цената е много ниска, субсидираме другите общини. Някой общини са с две ръце „за „, защото печелят и в двата случая. Ние губим в известна степен, но дали няма да загубим много, много до края на мандата на това правителство да не влезе и 1 лв. Помислете, има и такава опасност. Много лесно ще вземем решение, но влизането на нито 1 лв. може да е като наказателна мярка. Бих бил спокоен ако сме в друга държава, но ние сме в България. Видяхте, че преди 7 години щяхме да започнем строителство на пречиствателна станция, всичко беше готово и за 2 дни парите не пристигнаха, защо? Защото Кмета не беше от управляващото мнозинство. Сега ни грози същото и аз съм разколебан. Миналия път гласувах „против“ Асоциацията и сега се чудя какво да правя. Ето вие, присъстващите, да кажете как да гласуваме ,защото ние може да сгрешим. Ако Кресна гласуват и остане само Сандански, цялата област ще ни сочи с пръст ще се загубят близо 3 милиарда по европейски програми. Има 28 области по 100 милиона, ако тези пари се загубят, после ще сочат Сандански с пръст. И аз не знам как да постъпя. Не е лесно да се обвиняваме взаимно, някой гласувал „за“ и някой „против“. Човек се колебае и живи хора сме. Понякога решенията се виждат след години кое е правилно и кое не. Ако бяхме в друга община и друга държава, знаех как да гласувам. Прави са и колегите, ние не влизаме във ВиК Асоциацията, но ние тогава в Гърция ли сме община. Тогава правителството вдига ръце и никакви инвестиции за нищо и това не го разбирам. За съжаление цената на водата ще се увеличи с нас или без нас. КЕВАР взима решение, ще каже, които работят в тази сфера, 1,40 лв. ще стане водата. Вероятно може да подменим мрежата и т.н, аз мисля, че трябва да се оптимизира и общинското дружество. От там се губят средства и сигурно ще има възможности като се увеличи водата, но може. Вие решете до 2-3 милиона ще останат, дали ще са достатъчни. Трудно е решението и да не се обвиняваме и хората да не ни обвиняват. Слушам някой от колегите обещават като на хората от малцинствата примерно да не си плащат тока. Влизаме и в положението на тези хора по селата, които са изградили водопроводи и т.н.и аз съм участвал едно време. Ще дойде време да се плаща водата въпреки, че вие сте изградили водопровода и сигурно УВЕКС никакви грижи не полага да се подържа водопровода. Това ще се промени и няма да се сърдим на малцинството, че ползват ток и вода без да плащат. Просто да не ви обещава някои, сега избори не идват, че няма да се плаща. За съжаление ще се плаща. Вероятно цената ще е по-ниска. Неудобството е, ако не се влезе във ВиК Асоциацията на 4 принципа се сформира цената на водата, разбира се по селата няма да плащат за пречиствателна станция, Изобщо да не се плаща няма как да стане. За съжаление много е трудно решението. Е, присъстващите нека да гласуват как да постъпим. Да видим дали е лесно? Изобщо не е лесно.

В този тон, който казах, имам едно предложение, което вие ще решите, дали ще го гласувате. Прочетете закона, всички материали свързани с това. На някой стана ли му ясно как може да излезем от Асоциацията?

Г-Н ЯВОР АРГИРОВ – ОБЩИНСКИ СЪВЕТ. Да. На мен ми е ясно. Аз съм задавал въпроса.

Г-Н ГЕОРГИ СИНАНСКИ–ПРЕДСЕДАТЕЛ НА ОБЩИНСКИ СЪВЕТ – Давам думата на г-н Кмета на общината да даде разяснения.

Г-Н КИРИЛ КОТЕВ – КМЕТ НА ОБЩИНА САНДАНСКИ – Благодаря, г-н Председател. Излизането става със съгласието на другите участници във ВиК Асоциацията.

Г-Н ДИМИТЪР СТАНОЕВ – ОБЩИНСКИ СЪВЕТНИК – Аз съм приготвил едно решение. Защо да не опитаме, казвате няма да мине. Решението е повтаряме текста на решение №242 от 28 юни 2016г. и допълваме *„единствено и само за планиране и координация на инвестиционни проекти за ценообразуване на услугата по водоснабдяване да се прилага местен принцип*“ . Защо и ние да не опитаме така и да нямаме условия. Ако се влиза да е така. Иначе ние само сме губещи, а ние сме губещи при всички положения

Г-Н ГЕОРГИ СИНАНСКИ–ПРЕДСЕДАТЕЛ НА ОБЩИНСКИ СЪВЕТ – Благодаря Ви, г-н Станоев. Г-н Панайотов, имате думата.

Г-Н ЕВГЕНИ ПАНАЙОТОВ – ОБЩИНСКИ СЪВЕТНИК – Г-н Председател, аз имам питане към всички колеги. Ако разбира се, ако имаме възможност да чакаме. Дали е възможно да използваме президентските избори и да направим един местен референдум. Едно местно запитване на цялото население. Тогава правим комисии, тогава гласуваме за Президент и да пуснем и наша бюлетина. Това е по повод на това,че ние не можем да вземем решение.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Това трябва да бъде с решение.

Давам думата на г-н Цилев.

Г-Н ВАНГЕЛ ЦИЛЕВ – ГРАЖДАНИН – Имате ли ясни отчети три години „УВЕКС” печели или губи? Има национална банка от Дубай, която не е под никакво форма зависима на ЕС и с една добра икономическа стратегия би финансирала едно такова изграждане. Ресурсът го има. Инвеститорите ще дойдат тогава, когато има ресурс. Вие ми говорите, че трябва да се създаде тази асоциация под напън на Областния управител. Областният управител е назначен от министър-председател. Вие сте избрани от хората. Вие трябва да вземете това решение, не Областният управител. Цял свят осъжда монополните положения с господстващо положение, ние ги създаваме в XXI в. за една пречиствателна станция.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на д-р Алексиев.

Г-Н ГЕОРГИ АЛЕКСИЕВ – ОБЩИНСКИ СЪВЕТНИК – На гостите сигурно им е много лесно, защото не носят политическата отговорност. Цялата отговорност, която трябва да се вземе, лежи на плещите на тези хора, които ги гледате. Съгласен съм с това, което казваш. Това е и моето мнение. Отговорността е наша. Не ни притискайте. Нещата са доста сериозни. Ще се съглася с г-н Аргиров да чакаме извън Асоциацията и да вземем едно разумно решение на следващата сесия.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Котев.

Г-Н КИРИЛ КОТЕВ – КМЕТ НА ОБЩИНАТА – Първо, искам да отговоря на г-н Цилев – за миналата година чистата печалба на „УВЕКС” е около 40 хил.лв. Вие може да сметнете за колко време какво можем да направим в момента.

Относно монополите там, където имаме тежки инфраструктури за извършване на строително-монтажни работи, каквито са пътища и ВиК инфраструктурата, вие представяте ли си Сандански да има собствена агенция „Пътна инфраструктура”. Каква част от магистралата би могла да направи община Сандански? Ако област Благоевград има самостоятелна агенция „Пътна инфраструктура”. Каква част от магистралата би могла да направи? Същото е с ВиК инфраструктурата. Това е изключително тежък отрасъл, който е изключително важен за икономиката на държавата. Там, където има пътища, има инвестиции, има доходи. Там, където има добра ВиК инфраструктурата, ще има инвестиции, ще има и по-високи доходи, ще има и заетост, няма да има обезлюдяване. Там, където има лоша инфраструктурата, се насочваме към обезлюдяване и ниски доходи.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Иванов.

Г-Н ЖИВКО ИВАНОВ – ОБЩИНСКИ СЪВЕТНИК – Г-н Кмете, прав сте, но не напълно. Вие говорите през по-голямото тяло, че по-лесно може да се направят по-големи инвестиции. За съжаление, по-голямото тяло на ниво непълна асоциация, няма как да направи никакви инвестиции. Вариантът „неокомплектована асоциация” е пълен абсурд. Г-н Станоев много добре каза, че решението е трудно. Аз гласувах „за” асоциацията, но да бъде окомплектова напълно. Миналият път имаше едно предложение „приемаме да влезем в асоциациата при условие, че се окомплектова“. Няма как да го определим така. Всяко решение е грешно. Грешно е дори през цифрите да смятаме. Аз мога да ги сметна много лесно. Мога да сметна, че 1 млн. на година и половина може да увеличи приходната част с вдигане на цената с 40% и ако се запази същия темп на разходи, който е сегашния, тези всичките нови пари ще бъдат насочени към инвестиции. Аз ви отговарям – каква е гаранцията?

Г-Н ДИМИТЪР СТАНОЕВ – ОБЩИНСКИ СЪВЕТНИК – А има ли гаранция другите проекти, извън ВиК сектора, дали няма да се отрежат.

Г-Н ЖИВКО ИВАНОВ – ОБЩИНСКИ СЪВЕТНИК – Има опасност не заради това, че ние сме извън асоциацията, а че ако ние сме причина тази асоциация да не се окомплектова. Защото цялата област губи 100 млн. Цялата област покрай тези 100 млн. не може да инвестира и другите пари от другата програма „Райони в растеж” – участник за инвестиции, които са в улици, тротоари, защото те не са си сменили водопровода. А те имат такива средства, защото са II и III категория. Ние сме IV, ние нямаме такива пари, т.е. нашето решение е само за нас и в същото време пак за нас през областта. Развитието на региона ще съдейства и за развитието на общината. Затова подкрепих предложението на г-н Георгиев да отложим нашето решение с оглед на това, че има и предложение на Областния управител за отмяна на общото събрание на ВиК асоциацията и в рамките на редовната сесия можехме да си отменим нашето решение, защото до тогава щеше да има яснота. При сегашната ситуация ние трябва да гласуваме. Проблемни са и двата варианта. И най-губещd е община Сандански, защото община Сандански няма пари по „Региони в растеж”, няма да получи по „Околна среда”, ще загуби правото по програма за развитие на селските райони и до 2020 г. единственото нещо, което можем да ползваме като инвестиционен ресурс през еврофондовете е „енергийна ефективност“ – 9 млн. В общи линии това са инвестиционните възможности през програмите. Нямаме много възможност. Сега при положение, че Кресна е вън, нашето членство там е абсолютно безпредметно.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Котев за отговор.

Г-Н КИРИЛ КОТЕВ – КМЕТ НА ОБЩИНАТА – Говорим за 100 млн.евро на област. Може да е 1% или 2%, но в момента имаме шанс до 25 юли, ако Кресна вземе решение да влезе в асоциацията и да се окомплектоваме. Ако вземем решение, че отменrме нашето решение, то Кресна със сигурност ще се откаже. С гласуването си преди малко ние пропуснахме възможността да дадем този шанс на Кресна и на областта да участват за тези средства. Може и 1% да е шанса на Кресна да влезе. Но ние в момента с взимането на отрицателно решение, окончателно приключва нашата област и тези 100 млн. ги губим.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Аргиров.

Г-Н ЯВОР АРГИРОВ – ОБЩИНСКИ СЪВЕТНИК –Г-н Кмете, съгласен съм с Вас, но Областният управител дойде и пое ангажимент, че Кресна ще влезе. И аз неслучайно на последната сесия попитах къде е Областният управител. Кой ще поеме политическите отговорности? Знам, че теоретически има 1% шанс Кресна да влезе. Ако всеки един от вас е общински съветник в Кресна, при положение, че няма да получите и цент европейски средства, ще гласувате ли за присъединяване към асоциацията. Само ще им се вдигне цената. С тази разлика в цената те ще покриват загубите на общини като Петрич и други общини, които не върви на гравитачна система водата, а върви на помпи. Аз, ако съм общински съветник от Кресна, ще работя активно за невключване в асоциацията. Няма какво да се заблуждаваме и да чакаме Кресна. Общински съвет пое ангажимента и риска да влезе първи в тази асоциация. На базата на нашето решение решението на община Петрич стана много лесно, защото ако ние не бяхме влезли и община Петрич щеше да се чуди. Изчакахме Кресна, Кресна не влязоха. При положение, че ние сме вътре в асоциацията Кресна отказва, защо тогава да ги чакаме. Ще поеме ли тук някой ангажимента, че няма да се включваме в асоциацията, т.е., че ако днес не си отменим решението, няма да влизаме в асоциацията, а ще направим този обществен дебат.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Котев за отговор.

Г-Н КИРИЛ КОТЕВ – КМЕТ НА ОБЩИНАТА – Г-н Аргиров, точно заради това преди малко мисля, че пропуснахме шанса да отложим за следваща сесия това разглеждане. Давахме шанс на Кресна. До тогава няма да влезем в асоциацията. И в писмото на Областния управител е ясно. Тъкмо ще можехме да направим едно обществено обсъждане, да запознаем допълнително гражданите, защото 90% от информацията те в момента я чувят за първи път.

До 25 юли е срокът втората група от областни градове, които се подават за прединвестиционно проучване, за която втора група ще има средства. За тези, които останат в трета група и после решат да влизат във ВиК асоциацията, няма да има средства. Точно за това в момента се даваше шанс на област Благоевград. Питахме заместник-министъра до кога е последния срок, в който можем да влезем. Отговорът беше „Вече сте закъснели. Чакаме само вас. Ако вие успеете да се окомплектовате, ви вкарваме с втората група, където ще участвате за разпределение на средства”. Това исках аз с моето предложение – да не взимаме никакво решение – да дадем все пак шанс на Кресна. Следващата сесия е в края на този месец. Няма да е късно, защото Областният управител трябва една седмица преди това да качи на сайта, че се насрочва събрание. Никой не ни караше в момента да бързаме с тази сесия. Спокойно можехме да го направим на редовната сесия и тогава да излезем и да кажем пред цялата област: „в случай, вътре, че не е Кресна, не може да участваме за тези големи средства, които може да усвои всяка една община и нашето влизане вътре е безпредметно, ще се оправяме сами.” И всеки в тази асоциация ще може да вземе своето решение по кой път да продължи. В момента малко избързваме. Това исках да избегнем.

Г-Н ЯВОР АРГИРОВ – ОБЩИНСКИ СЪВЕТНИК – Г-н Котев, имат ли община Кресна насрочено заседание за членство в асоциацията?

Г-Н КИРИЛ КОТЕВ – КМЕТ НА ОБЩИНАТА – Водят се преговори с общински съветници. Насрочено няма, но има нагласа група общински съветници да предизвикат извънредна сесия.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Панайотов.

Г-Н ЕВГЕНИ ПАНАЙОТОВ – ОБЩИНСКИ СЪВЕТНИК – Ще дам два примера. Сега както сме, не сме в асоциацията. Има разширяване на града, някакъв участник от 20-30 м., ново строителство, има нужда от канализация и водопровод. Общинското дружество, с взето решение от страна на общината, инвестира 30-40 хил.лв. и се прави тази канализация. Ние трябва да подадем молба до асоциацията, да обясним, че имаме участък, в който трябва да се инвестира, и да чакаме отговор. Те могат да кажат, че нямат пари и не могат да ни дадат. И хората ще страдат, докато асоциацията реши да отдели тези средства и да се извърши това присъединяване. Ако и за дребните работи трябва да чакаме, да не говорим за големите, защо ние да не си ги решаваме тези въпроси. Защо ние не решаваме къде и какво да влагаме като средства и съответно да задоволяваме нуждите на населението. Всичко опира до това хората, които живеят в този град, да са доволни и от работата на кметството и на общинското дружество, което обслужва хората.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Има думата за отговор г-н Котев.

Г-Н КИРИЛ КОТЕВ – КМЕТ НА ОБЩИНАТА – Нищо в природата не е 100% положително и 100% отрицателно. Всяко нещо има своите плюсове и минуси. Единственото, което аз имам като мнение, без да ви агитирам да гласувате „за” или „против” Асоциацията, е, че най-добрият вариант за мен беше да се отложи, да се даде шанс на Кресна и тогава със сигурност отпадаше единия вариант и нямаше как ние да предопределим тяхното решение. Опасявам се, че какъвто и шанс да има, ние в момента ще го прекъснем. Даваме основание на областта да обвиняват Кресна и Сандански. Ако бяхме оставили за редовното заседание, можехме да кажем, че пред община Сандански стоят два пътя. Единият в асоциация, другия – без асоциация и тогава може би щеше да има информация от министерството колко области са готови, какво финансиране ще се усвои и на колко общини ще трябва да се помага. Тогава ще знаем с какъв ресурс евентуално ще разполагаме и ще можем да вземем решение „за” асоциацията ли сме или не сме.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Панайотов.

Г-Н ЕВГЕНИ ПАНАЙОТОВ – ОБЩИНСКИ СЪВЕТНИК – На тази сесия, на която беше прието решение за влизане в асоциацията, не съм присъствал и затова искам да използам възможността днес тук да си кажа мнението. И колкото повече въпроси задавам, толкова по-добре, защото на тези въпроси ще се отговори и ще ги чуят всички.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Батев.

Г-Н ГЕОРГИ БАТЕВ – ОБЩИНСКИ СЪВЕТНИК – Нека спрем да спекулираме с взетото вече решение на община Кресна. Г-н Аргиров, знаете какво ще бъде едно евентуално последващо решение при извънредна сесия на община Кресна.

Относно насрочената, инициирана от десетте общински съветника извънредна сесия, аз не смятам, че е прибързана. Сесията бе инициирана на базата на насроченото за 15.07 общо събрание на Асоциацията по ВиК Благоевград. Десетимата общински съветника имахме притеснение какво ще се случи на това общо събрание на ВиК Асоциацията.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Аргиров.

Г-Н ЯВОР АРГИРОВ – ОБЩИНСКИ СЪВЕТНИК – Аз не виждам мотиви в писмото на Областния управител. Защо се отлага заседанието на асоциацията? Това са в момента процедурни хватки.

Евгени Панайотов зададе много хубав въпрос. Ако евентуално решим да разширяваме даден квартал и решим да изграждаме ВиК съоражения в този квартал, какво ще се случи. Ще ви дам пример с ЧЕЗ. ЧЕЗ казва да си изградим сами съораженията и те ще ни ги изплатят. Инвестирате между 50-100 хил.лв за трафопости, изкупуването се случва не се знае кога, а заплащането – те ги изкупуват, стават собственици, но заплащането става след 6-8 години, когато равностойността на този капитал, който е инвестирал частния възложител, няма абсолютно никаква тежест към датата, която го получава. Това са видове монополи – и водоснабдяването, и снабдяването с ел.енергия. Да не си даваме толкова лесно монопола, който в момента държи община Сандански. Нямам против. Аз заявявам публично и категорично, че ако община Кресна влезе в асоциацията, аз лично ще гласувам за включване в асоциацията на община Сандански. Вие ще заявите ли обратното – ако община Кресна не влезе, ще гласувате за отмяна на решението? Да видим кой е сега по-големия политик.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Котев.

Г-Н КИРИЛ КОТЕВ – КМЕТ НА ОБЩИНАТА – Отлагането на заседанието става заради Кресна, защото има диалог между кметове и общински съветници, между кметове и Кмета, има и между Областна управа. В момента една част от тях казва, че има такава нагласа. Дали ще се случи, не мога да кажа.

Относно изкупуването съм съгласен, че има затруднения. ЧЕЗ въпреки бавенето изкупуват трафопостовете. Колко ВиК системи на територията на община Сандански ВиК дружеството е изкупило? Аз мисля, че клони към нула.

Относно излизането от ВиК асоциацията – ако Кресна не влезе, имаме много по-големи основания и ние да не влезем. Но ние в момента не им дадохме този шанс, което мисля, че беше грешка. Никой не ни кара да бързаме още повече, че имаме писмо от Областния управител, с което се отлага събранието, така че можехме да изчакаме и да видим какво ще се случи.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Гикински – управител на ВиК дружеството.

Г-Н ТОДОР ГИКИНСКИ – УПРАВИТЕЛ НА „УВЕКС” ЕООД – Искам да споделя нещо написано и обнародвано в Държавен вестник. Както г-н Станоев каза, ние трябва да сме обособена територия. Ние в момента сме обособена територия с община Струмяни. Ние няма как да нарушим това териториално делене и да влезем в тази голяма обособена територия, която я измислят на административен принцип. Хора, с които говорим от министерства, казват, че е възможно Общински съвет, както и сега, да играе ролята на асоциация. Според мен ние сами можем да си създадем една асоциация, която да ни позволи да кандидатстваме по програми, още повече, че сме в обособена територия. Ние нямаме законово основание да влизаме в голямата асоциация. Всички знаем, че собственика върху капитала е Общински съвет и те да могат да вляят и да разпределят това, което го имаме като налично.

Тук не става лично въпрос за мен. Не бива да даваме това, което имаме като община. Почти всички са губещи във ВиК сектора. Нека да се запази това дружество. При един следващ избор аз съм обещал пред много хора, че няма да се кандидатирам. Тук не става въпрос за мен. Оставете хората да работят. За това какви средства ще дойдат или няма да дойдат и да чакаме подаяния, това няма да се случи. Пак казвам ние можем да си направим асоциация заедно с община Струмяни като обособена територия. Законът го позволява. Това, че няма да дойдат средства, ако община Сандански не влезе, мисля, че са заплахи и тормоз на хората.

От известно време се спекулира с моето име, аз съм в състояние да се откажа от този пост, който заемам. Но тук имаме достатъчно кадърни хора, които да поемат управлението на това дружество. И нека хората, които са тук, да знаят, че няма друг да се разпорежда. Тук не става въпрос за асоциация. Тук става въпрос за едно управление. Управлението ще стане от общия оператор – ВиК Благоевград. Всички средства по оперативна програма ще са през тях. Бенефициент стават ВиК дружествата. От нас, от вас, нищо няма да зависи. Ще зависи от някой партиен функционер, който е назначен от министъра на МРРБ.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Додушев.

Г-Н ПЕТЪР ДОДУШЕВ – ГРАЖДАНИН – Уважаеми г-н Председател, уважаеми г-н Кмет, уважаеми общински съветници, понеже г-н Аргиров каза давате ли гаранция – Вие давате ли гаранция, че когато излезем от ВиК асоциацията ще се реализира строителството на пречиствателна станция? Не. Защо искате да ви се дава гаранция?

Г-н Батев каза, че тук има 100 човека. 2/3 от присъстващите са на работа в „УВЕКС” – Сандански. Днес в отпуск ли са?

Г-Н ЯВОР АРГИРОВ – ОБЩИНСКИ СЪВЕТНИК – Нормално е. Ако и вашето училище го закриват, и вие ще отидете.

Г-Н ПЕТЪР ДОДУШЕВ – ГРАЖДАНИН – Г-н Гикински заяви готовност да се откаже. Днес да депозира молбата пред вас, че не иска да е повече управител на „УВЕКС” – Сандански и да се избере нов управител.

Г-Н ЯВОР АРГИРОВ – ОБЩИНСКИ СЪВЕТНИК – Ако това е разковниче за гласуването, аз ще изляза с него да разговарям да си депозира молбата. Вие ще изплюете камъчето.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Иванов.

Г-Н ЖИВКО ИВАНОВ – ОБЩИНСКИ СЪВЕТНИК – Искам да изразя правни притеснения. Ние говорим за асоциация, но ние не сме взели решение за влизане в асоциация. Ние имаме решение за включване в обособена територия, обслужвана от ВиК – Благоевград. Това не е решение за влизане в асоциацията, защото асоциацията е юридически субект и евентуалното членство трябва да има друго наше решение за самата асоциация и да оторизираме някой да ни представлява там, т.е. Кмета, евентуално. Дали самото решение с влизането му в сила реално приобщава нашата територия към тях, аз не знам. Може би със самото влизане на решението в сила става приобщаването. Тогава няма да има нужда да взимаме изрично решение да упълномощаваме Кмета да ни представлява. Това са моменти, които са недвижени при взимането на решение за искане за отмяна на нашето решение.

Аз лично вярвам, че ако Кресна не е член на асоциацията, ние също няма да бъдем член на асоциацията. Идеята е да са всички.

Предлагам преди да преминем към гласуване 10 минути почивка, ако няма други изказвания.

СЛЕД 10 МИНУТИ ПОЧИВКА

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Терзиев.

Г-Н ИВАН ТЕРЗИЕВ – ОБЩИНСКИ СЪВЕТНИК – Уважаеми г-н Председател, уважаеми г-н Кмет, днес в Общински съвет се получава, че се създават излишни интриги. Моето мнение е, че беше правилно да изчакаме Кресна. Затова днес пак апелирам за отлагане на гласуването. Ако заради нас не се случи асоциацията, ще имаме голям проблем. За мен най-правилно е да остане Тодор Гикински шеф на ВиК, ВиК да е общинско, все пак и аз ще участвам в управлението. Ако Кресна не влязат, аз лично ще гласувам заедно с група колеги „против” влизането в асоциацията. За мен е правилно днес да отложим точката.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – За съжаление, г-н Терзиев, Правилникът не ни разрешава да се прегласува. Прегласуването се прави веднага след обявяване на резултатите.

Давам думата на г-н Гацев.

Г-Н ЗВЕЗДАН ГАЦЕВ – ОБЩИНСКИ СЪВЕТНИК – Зададох въпрос на юрист. Ние взехме решение веднъж. В 14-дневен срок това наше решение влиза в сила. Това значи, че ние сме в асоциацията. Така го разбирах аз до сега. Така ли е или не е?

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Котев.

Г-Н КИРИЛ КОТЕВ – КМЕТ НА ОБЩИНАТА – Г-н Гацев, ние не сме в асоциацията автоматично. Това минава през гласуване на общото събрание на тези, които са членове във ВиК асоциацията, и става само с еднолично тяхно съгласие. Ако един не се съгласи, ние не влизаме в асоциацията.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Батев.

Г-Н ГЕОРГИ БАТЕВ – ОБЩИНСКИ СЪВЕТНИК – Отговор исках на г-н Терзиев да дам. Ако искахме да изчакаме Кресна, смея да твърдя, че още предното извънредно заседание бе прибързано, тъй като днес на няколко пъти се спекулира, че това, което правим е прибързано. Не е така. Не трябваше миналия път да взимаме това решение, да изчакаме и Кресна. Много ме е яд, че го няма тук лидера на РЗС, който беше най-големият радетел и казваше, че 100% ще влязат, че всичко ще се случи. Не се случи, няма и да се случи.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Аргиров.

Г-Н ЯВОР АРГИРОВ – ОБЩИНСКИ СЪВЕТНИК – Защо си мислите, че Кресна ще влезе? Кресна нямат насрочено заседание на Общинския съвет. Дори и да се насрочи заседание, защото Областния има това право, Кресна няма да влезе. Дайте да гледаме реално и да мислим кое е доброто за нашата община.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Иванов.

Г-Н ЖИВКО ИВАНОВ – ОБЩИНСКИ СЪВЕТНИК – По отношение изказването на Явор Аргиров аз също мисля, че Кресна няма да си променят мнението. Но ще създадем прецедент да се оправдават през нас, че те няма да влязат, защото ние сме вече излезли.

Г-Н ДИМИТЪР СТАНОЕВ – ОБЩИНСКИ СЪВЕТНИК – Може ли да се обадите на Областния управител и да ни даде гаранция, ако запазим цялото решение, че няма да влезем след това във ВиК асоциацията? Да чуем всички.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Има думата г-н Котев.

Г-Н КИРИЛ КОТЕВ – КМЕТ НА ОБЩИНАТА – Няма как да включа на високоговорител Областния управител. Но аз мога да поема ангажимент, че аз няма да разпиша документ докато не мине сесията, която е следваща за влизане. Без моя подпис няма как да влезем. Няма как да влезем без решение на управителния съвет, който трябва да се събере, но поне 7-дни преди датата на събирането трябва да бъде обявено. Ние имаме спокойно времето да се съберем на следващата сесия. Ако не влезе Кресна до следващата сесия, аз също ще агитирам да гласувате за невлизане във ВиК асоциацията. Моята дума я имате.

Г-Н ЯВОР АРГИРОВ – ОБЩИНСКИ СЪВЕТНИК – Г-н Котев, аз Ви вярвам – и в личен и в професионален план, но Вие убеден ли сте, че е нужен вашия подпис за членство в асоциацията.

Г-Н КИРИЛ КОТЕВ – КМЕТ НА ОБЩИНАТА – Г-н Аргиров, това минава най-малко през решение на управителния съвет.

Г-Н ЯВОР АРГИРОВ – ОБЩИНСКИ СЪВЕТНИК – Ние нямаме влияние на управителния съвет.

Г-Н КИРИЛ КОТЕВ – КМЕТ НА ОБЩИНАТА – Нямаме влияние, но ще знаем кога ще се събере. А той, при положение, че Кресна не влезе в тези десети дни, просто остава безпредметно.

Г-Н ЯВОР АРГИРОВ – ОБЩИНСКИ СЪВЕТНИК – Не. Те трябва да се съберат да приемат Петрич.

Г-Н КИРИЛ КОТЕВ – КМЕТ НА ОБЩИНАТА – Има смисъл, ако се консолидира цялата област. Ако не се консолидира, от асоциацията се губи в голяма степен смисъла.

Г-Н ЯВОР АРГИРОВ – ОБЩИНСКИ СЪВЕТНИК – Радвам се, че споделяте това мнение. Мен ме притеснява факта да не би да ни приеме тази асоциация без необходимостта от ваш подпис.

Г-Н КИРИЛ КОТЕВ – КМЕТ НА ОБЩИНАТА – Мога да поема аз отговорността, че това няма да се случи.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата г-н Ризов.

Г-Н АНДОН РИЗОВ – ОБЩИНСКИ СЪВЕТНИК – Уважаеми колеги, имам реплика към г-н Кмета. Г-н Котев, започнах моето първо изказване с държавния, политическия натиск, който имаме в момента и който имат колегите от Кресна. Непрекъснато го потвърждавате с вашите изказвания. Защо трябва да се окаже натиск върху Кресна да влезе. Ние трябва да гледаме нашия интерес от влизането в тази асоциация.

Казвате, че няма да подпишете. Нашето взето решение не ни ли прави член на тази асоциация? Кой ще се откаже да получи нещо на готово. Това не е ли начин на одържавяване на общинското дружество в държавно. Постоянно изтъквате едни мотиви. Кажете една цифра като казвате колко улици ще направим, ако не влезем. Ами колко ще направим, ако влезем? Кажете ще има ли пречиствателна станция, защото колегите много добре помнят, че дори има цяла програма за развитие на ВиК системата, на която програма се спечели проект за 52 млн. Но не дадоха тези 52 млн. по готов проект да се изгради тази ВиК система – пречиствателна станция, подмяна на тръби, канализационни, водопроводни и т.н. Отделихме дори място, където да се строи. Дори гласувахме, кога да започне. Парите ги нямаше. Кажете твърдо ще получим ли тези 100 млн. или не.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата г-н Котев.

Г-Н КИРИЛ КОТЕВ – КМЕТ НА ОБЩИНАТА – Г-н Ризов, до този момент се опазихме от политически изказвания, моля Ви се да продължим така. Има доста какво да кажа в тази посока, но ще се въздържа. Единственото, което ще спомена е, че имаше управление на БСП, при което не бяха отпуснати никакви пари на много общини. Всичко беше спряно, но да не ги коментираме тези въпроси.

При положение, че се консолидира областта – да, за нашата област ще има минимум 100 млн.евро и Сандански, Петрич и Гоце Делчев са вкарани в списък като приоритетни, защото са с население над 10 хил.жители и се нуждаят от пречиствателна станция. От там нататък не може да се каже нищо, защото не се знае какво ще се случи след една седмица.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата г-н Ризов за дуплика.

Г-Н АНДОН РИЗОВ – ОБЩИНСКИ СЪВЕТНИК – Г-н Котев, Вие сте Кмет на община Сандански. Областният управител е Председател на тази ВиК асоциация. Областният управител контролира много неща в тази област.

Г-Н КИРИЛ КОТЕВ – КМЕТ НА ОБЩИНАТА – Бенефициент по програмите е община Сандански, а не ВиК асоциацията.

Г-Н АНДОН РИЗОВ – ОБЩИНСКИ СЪВЕТНИК – Решенията ги взема асоциацията, г-н Котев.

Г-Н КИРИЛ КОТЕВ – КМЕТ НА ОБЩИНАТА – Г-н Ризов, ВиК асоциацията може също да инвестира и тя го прави на база на това на I степен – там, където няма водоподаване; второ – там, където има режим на водата и след това се обновява инфраструктурата. Има си приоритети, но самото кандидатстване по програми бенефициент е общината, не е Областният управител, не е ВиК асоциацията.

Г-Н АНДОН РИЗОВ – ОБЩИНСКИ СЪВЕТНИК – Всичко изградено до сега е резултат на тези хора в общината – и по селата, и в Сандански. Много неща се направиха. Защо си затваряте очите. Какво чакаме още от ЕС. Та ние имаме най-добре изградената ВиК система. Че нямаме пречиствателна станция. Като иска ЕС държавата ни, като е подписала тези договори, държавата ще помогне, а не да отбива парите.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Обявявам 10 минути почивка.

СЛЕД 10 МИНУТИ ПОЧИВКА

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Продължаваме с дебатите. Има ли някакви предложения и съображения?

Давам думата г-н Терзиев.

Г-Н ИВАН ТЕРЗИЕВ – ОБЩИНСКИ СЪВЕТНИК – Колеги, аз отново предлагам отлагане на сесията за следващото заседание. Г-н Георгиев е предложил на „следващо”, аз предлагам – на „следващото” заседание.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Има ли други съображения? Няма. Подлагам на гласуване предложението на г-н Терзиев за отлагане на следващото заседание.

**С янно гласуване от 21 гласували общински съветници, ЗА – 10, ПРОТИВ – 7, ВЪЗДЪРЖАЛИ СЕ – 4, предложението НЕ СЕ ПРИЕМА.**

ПП „ГЕРБ” НАПУСКА ЗАСЕДАНИЕТО В 11:45

Г-Н ЯВОР АРГИРОВ – ОБЩИНСКИ СЪВЕТНИК – Някой друг за напускане? Това е неотговорно поведение. Обръщахме се към ПП „РЗС”, че работеше по този начин. Ще се обърна с цялото си уважение към ПП „ГЕРБ”, това е неотговорно поведение при положение, че в залата има над 50 жители на община Сандански да напускаме по този начин.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата г-н Станоев.

Г-Н ДИМИТЪР СТАНОЕВ – ОБЩИНСКИ СЪВЕТНИК – Нека г-н Кмета да каже, примерно, не се вземе решение за отмяна на решение, той поема ли ангажимента, като Кресна не влязат и ние да не влизаме в асоциацията. Тук пред всички. Защото примерно след това напускам Общинския съвет аз, ако се отметнете от думата.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Г-н Котев, имате думата за отговор.

Г-Н КИРИЛ КОТЕВ – КМЕТ НА ОБЩИНАТА – Да, г-н Станоев, поемам ангажимент, че ако Кресна не влезе във ВиК асоциацията, ние ще имаме време и няма да допусна влизане на община Сандански във ВиК асоциацията. Поемам го като ангажимент.

Г-Н ЯВОР АРГИРОВ – ОБЩИНСКИ СЪВЕТНИК – До кога Кресна, ако не влезе в асоциацията?

Г-Н КИРИЛ КОТЕВ – КМЕТ НА ОБЩИНАТА – До 25.07.2016 г. е срока да влезем. Ако не окомплектоваме асоциацията до тогава, повечето мнения виждаме, че са, че това е безмислено.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата г-н Иванов.

Г-Н СВЕТОСЛАВ ИВАНОВ – ОБЩИНСКИ СЪВЕТНИК – Такова отношение в случая малко вече ме дразни и го считам като подигравка към нас. На 15.07 те трябваше да се съберат и да ни приемат в асоциацията. Какво подписване от Кмета търсеха те до момента, за да се влезе или да не се влезе. Какви глупости в момента тук си говорим. Те на 15-ти, имаме го тук писмото, че го отлагат – нито подпис са искали на Кмета, нито нищо. Те си тръгват да ни приемат. Дори не е и уведомен Кмета. Какви гаранции искате, г-н Станоев? От кой?

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Има думата за отговор г-н Кмета.

Г-Н КИРИЛ КОТЕВ – КМЕТ НА ОБЩИНАТА – Г-н Иванов, аз съм уведомен за това събрание. При насрочване на ново събрание има 7-дневен срок, който трябва да бъде по-рано обявен. Ние ще имаме тази информация. Ще можем да свикаме извънредна сесия, ако се наложи, но мисля, че това няма да се наложи, която според новия Правилник е за три дни. Ще можем да реагираме и да вземем решение тогава, което аз ще подкрепя.

Г-Н ДИМИТЪР СТАНОЕВ – ОБЩИНСКИ СЪВЕТНИК – Колеги, това не е от един месец. Защо през тези години те не са ни вкарали в асоциацията. Аз съм „против” асоциацията, знаете. И миналия път гласувах „против”. Но защо не сме влезли в тези три години като са искали да ни прецакат толкова много? Например, гласуваме да не влезем. Ами ако до 2020 г. не влезе и един лев. Защо наистина не дадем шанс при условие, че Кмета дава гаранция. На г-н Котев му вярвам. Аз ви казвам, ако ме излъжат, ставам, напускам още следващата сесия и изчезвам като общински съветник, ако ме излъжат.

Г-Н СВЕТОСЛАВ ИВАНОВ – ОБЩИНСКИ СЪВЕТНИК – В случая не казваме дали Кмета ни лъже или не ни лъже. Кмета го познавам като отговорен човек и радетел за добруването на нашата община. До момента ние нямаме яснота. Не ни дават да ни стане ясно какво се случва и какво не се случва, какво предстои и какво не. Кой може да гарантира, че утре Областният управител и държавата дори няма да се съобразят с Кмета, да си променят правилата и да ни вкарат в една асоциация и да не е и нужен подписа вече на Кмета. Той няма как да ни даде тази гаранция.

Г-Н ДИМИТЪР СТАНОЕВ – ОБЩИНСКИ СЪВЕТНИК – Аз също се страхувам от това. Ние имаме седмица или две да покажем, че сме важни. Ние сме община с гравитачна вода, ние сме с 0,86 лв. Като стане 2,40 лв. кой ще спонсорираме? Какво ще получим тогава? Ако не ни харесва това, дето получаваме, не влизаме. И най-вероятно няма да ни хареса. Но тогава сваляме и от г-н Кмета товара, който е ужасен сигурно. Представи си, че и ти си Кмет и 4 години един лев не влезе в общината. Всички ще сочат с пръст него.

Г-Н ЕВГЕНИ ПАНАЙОТОВ – ОБЩИНСКИ СЪВЕТНИК – Колеги, не трябва ли да проучим и това, което каза г-н Гикински. Дали не е възможно Струмяни и Сандански да направят асоциация. За да проучим това и другите въпроси, аз мисля, че е по-добре да сме отвънка и да преценяваме, а не да сме вътре.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата за г-н Иванов за дуплика.

Г-Н СВЕТОСЛАВ ИВАНОВ – ОБЩИНСКИ СЪВЕТНИК – Излизането ни сега, предпазването ни от едни бъдещи щети само ще ни отвори още една врата. Държавата по някакъв начин с Кресна ще се оправи. В това съм сигурен – дали ще е сега или след година. Ние не трябва за тази година или година и половина да сме в положение „батер“ и да не се знае какво става. Ако сега отменим това решение, аз съм сигурен, че ние ще станем много по-интересни на областта и на държавата и Кмета ни ще може да постигне много по-добри условия в последствие за влизането ни в асоциацията. Ще кажете, че има правила. Правилата са, за да се променят. Като видят зор 100% ще търсят начини, за да ни вкарат там и да се постигнат изгодни условия за жителите на общината.

Европа толкова ни тачи нас, че минималната заплата е 430 лв., а помощите на един сириец-бежанец са 600 лв. Европа не иска да съществува според мен.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата за г-н Котев.

Г-Н КИРИЛ КОТЕВ – КМЕТ НА ОБЩИНАТА – За всяка една промяна е необходимо време. Ние разполагаме с това време. Няма никой да ни излъже. Между институциите в България не е основата на пазарлъка и на изнудването. Има едни коректни комуникации, които трябва да се запазят и те.

Вие казвате, че искате да ме улесните като кмет. Като Кмет ще ми бъде по-лесно и по-добре, ако отложим за следващо заседание. Общината не губи нищо. Ако го отложим за следващо заседание, даваме шанс на Кресна, Кресна не влиза, ние гласуваме с двете ръце за невлизане във ВиК асоциацията.

Г-Н ДИМИТЪР СТАНОЕВ – ОБЩИНСКИ СЪВЕТНИК – Добре, да гласуваме. Но пак казвам, считайте това за оставка. Ако стане така, че влезем и сме прецакани, напускам Общинския съвет. Разчитам на Вас и Ви вярвам, г-н Кмете. Аз ще гласувам „против” отмяната, но съм „против” асоциацията по принцип. Правителството имаше време. Нека да се уедряваме, да се асоциираме що се отнася до печелене на пари, но защо не оставихме на местен принцип водоподаването тук да се оценяваше и да оставаха средствата тук.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата за г-н Шаламандов.

Г-Н НИКОЛАЙ ШАЛАМАНДОВ – ОБЩИНСКИ СЪВЕТНИК – Три часа се говори „дайте да дадем шанс на Кресна”. Колеги, ние шанса на Кресна го дадохме. Дайте Кресна да ни даде шанс тогава. Ние дадохме шанс на Кресна, на Петрич. Сега е момента да си дадем шанс на нас. Няма как през една седмица да се събираме и да даваме шансове на някой. Тези хора тук не са гласували за никой от Кресна. Те са гласували за нас. Искате ли да даваме шанс на някоя друга община?

Г-Н ДИМИТЪР СТАНОЕВ – ОБЩИНСКИ СЪВЕТНИК – Няма да ни стряскаш и да докарате и 300 човека. Така съм „против” асоциацията, ще ме накарате да гласувам точно обратно.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата за г-н Иванов.

Г-Н ЖИВКО ИВАНОВ – ОБЩИНСКИ СЪВЕТНИК – От всички тук присъстващи само аз съм този, който е гласувал „за”. И г-н Пачов. Не говорим за даване на шанс на Кресна. Говорим за даване на шанс за наше участие в асоциацията и получаване на определено финансиране. Въпросът е, че действително чисто правно аз не знам дали на база на валидно наше решение ние не ставаме членове на асоциацията. В същото време смятам, че предходното решение не е издържано правно. Ние взехме решение за присъединяване към обособена територия. Ние не сме взели решение за членство в асоциация. Не сме взели решение за упълномощаване на Кмета да ни представлява за едно такова влизане. Но незнам със самото решение само по себе си за включването ни към тази обособена, след изтичане на 14 ден, дали по същество не е включване в тази обособена територия. Това ми е проблема, г-н Станоев, и затова и аз се чудя какво да правя.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Аргиров.

Г-Н ЯВОР АРГИРОВ – ОБЩИНСКИ СЪВЕТНИК – Даването на шанс на Кресна, няма какво да се заблуждаваме, е даване на шанс на Кмета Кирил Котев. Даваме на шанс на Кмета Кирил Котев утре да не бъде обвинена община Сандански, че ние сме виновните община Кресна да не влезе. И аз съм благодарен на Кмета, че тук пое ангажимент до 25.07 община Кресна, ако не стане член със свое решение на Общински съвет, да отменим нашето решение и дано Кмета си удържи на думата. Думата му е дадена публично, пред Общински съвет, пред жители, пред работещи във ВиК сектора.

Г-н Иванов, това решение, което взехме, е напълно достатъчно за членство в асоциацията. Ние сме взели решение за присъединяване към обособената територия, но има други решения на МС, че в тази обособена територия, в която се присъединим, асоциацията оперира с единен оператор ВиК – Благоевград. Това наше решение няма нужда от последващи решения, от упълномощаване на Кмета. В дружествения договор и в устава на тази асоциация е записано, че кметовете на населени места представляват съответно общините с процентно участие на база брой на население.

Г-Н ЖИВКО ИВАНОВ – ОБЩИНСКИ СЪВЕТНИК – Не е точно така. При всяко заседание кметовете получават изрично пълномощно за взимане на решения по отношение на дневния ред, който е предложен, и Общинският съвет упълномощава кмета да взима решения. Така е практиката, която имат до сега като асоциация. Това е по отношение на тези, които са вътре.

Г-Н ЯВОР АРГИРОВ – ОБЩИНСКИ СЪВЕТНИК –Тъй като д-р Станоев заяви, че няма да подкрепи отлагане на решението, ние сме 14 души. Тук беше момента, защото може би някой от вас ме е обвинил, че съм направил упреци към колегите от „ГЕРБ”, сега би трябвало те да бяха тук, те също да чуят Кмета какво казва за евентуално нечленство на община Кресна и евентуални наши действия, а не събираме си папките и си тръгваме. Тръгвате си, но ще отидете на избори и тогава ще ви питам какво ще правите. Беше необходимо шестимата от „ГЕРБ” да са тук. Да чуят техния кмет какво ще обещае на обществото и на Общинския съвет.

Г-Н КИРИЛ КОТЕВ – КМЕТ НА ОБЩИНА САНДАНСКИ – Аз имам добър диалог с тях така, че те ще го разберат това.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Г-н Ризов имате думата.

Г-Н АНДОН РИЗОВ – ОБЩИНСКИ СЪВЕТНИК – Уважаеми колеги, имам усещането, че се прави още един опит да бъдем излъгани всички тук присъстващи и конкретно общинските съветници, които със своето гласуване ще определят днес отмяна на нашето решение № 242/28.06.2016 г. или отлагане във времето на нещо, което не е сигурно. Ние не сме Кресна. Ние сме община Сандански. Ние сме обособена територия. Ние трябва да вземем сами решението. Това какво ще стане на 25-ти било вързано с община Кресна. Защо, г-н Котев, така го връзвате с община Кресна? За какво е това писмо в 12 без 5 на 12 юли, което ни беше поднесено на бюрата без да знаем за какво, на Областния управител – Председателя на тази Асоциация, за да бъдем отново притиснати и излъгани още веднъж, за да гласуваме така, както е изгодно на Председателя на ВиК асоциация – Благоевград.

Не се заблуждавайте, г-н Кирил Котев може да е уведомен с това писмо. Той няма покана. Ще има покана тогава, когато бъде насрочено ново заседание, но не като член на тази асоциация, която не съществува от вчера или от 28 юни, а съществува много по-отдавна. Затова защото трябва да се съберат тези 11 членове, които много пъти г-н Областния управител ни убеждаваше, че са 13 и на база на нашето решение за избор на единствен оператор. Това е стратегията на „ГЕРБ” за ВиК асоциациите. 14 области – 14 ВиК оператори. Това е окрупняването, това е удържавяването на общинското в държавното. Връщането назад, което получихме 1999 г. Аз приканвам да не продължаваме повече с тези празни приказки.

Това предложение на миналата сесия дойде от Кмета. Той няма как да не го направи, защото тази политическа сила с тези лостове трябва да защити тази стратегия, която не е лоша стратегия, но за нашата община тя няма нищо добро да донесе или за повечето жители от общината. Цената на водата ще се качи. Не го крием това. Никой не трябва и да го крие, но в единия случай друг ще решава съдбата на общината. А в нашия случай, ако ние сме собственици и управляваме сами това дружество като Общински съвет с избираем от нас управител, ние ще имаме възможност и да определяме и да настояваме за цената. Може ли някой да каже защо е 40 хил.лв печалбата на ВиК. Не че се краде толкова, това е социална цена на водата. С това общината помага на всички хора. Сега КЕВР ще ни предложи цената и ще каже, че това е за всички асоциации. Това е предложено от единствения на област оператор – ВиК Благоевград. Затова аз настоявам сега да гласуваме за отмяна на нашето решение.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата за реплика на г-н Иванов.

Г-Н ЖИВКО ИВАНОВ – ОБЩИНСКИ СЪВЕТНИК – Г-н Ризов на няколко пъти използва политическия елемент в своите изкази. Г-н Ризов, Законът за водите е приет и от БСП 2009 г. Този закон ни вкарва в тази рамка. До тук спирам с политиката, защото ние сега се пържим точно заради тази политика. А всъщност трябва да мислим какво ще се случва. Не е за Кресна, за Сандански е всичко, защото в края на финансовата година, когато има възможност държавата дофинансира общините и когато ти си трън в очите на държавата, тя няма да те дофинансира. За тези неща не мислим. Не мислим за програмите. Да, г-н Ризов, цената е социална, а знаете ли как е от 2017 г. ценообразуването. Знаете ли, че вече амортизационните отчисления трябва да бъдат включени в себестойността на цената. До сега амортизационните отчисления не влизаха там, т.е. неминуемо ние ще вдигнем цената. Казах и преди, че искам ВиК да е наше, когато няма да получим европейски пари, защото вдигайки цената, оставяйки допълнително пари от това вдигане на цената, ние можем да ги реинвестираме дори и в малките неща. Ние не можем да решим големия проблем, но частично ще го решим. И стига с тази политика.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Имате право на дуплика г-н Ризов.

Г-Н АНДОН РИЗОВ – ОБЩИНСКИ СЪВЕТНИК – Уважаеми колега, Живко Иванов, първо, за политическото изказване.Аз съм представител на „БСП”, единствен, в този Общински съвет. Ние сме го приели закона, но закона е едно, стратегията е друго. Закона казва какво е обособена територия и как се определя тя – чл.198а. Там е посочено какво е обособена територия и какво е ВиК оператор. На тази обособена територия ние имаме право да си изберем ВиК оператор. Стратегията е друго, колеги. Стратегията е план за управление на водопроводните и канализационни съоражения на територията на РБългария на управляващата партия. Това е политически въпрос. Това е политическа платформа, с която едно правителство излиза пред хората. Това правителство в момента иска да одържави тази общинска собственост.

Относно цената на водата аз казах, че е социална тази цена, не казах, че е нормална. Но има начин ние да влияем като общински съветници с нашето решение при вземане и определяне цената на водата или отводняването на канала на водите, които излизат от канализицията. Има нещо друго, но ние ще вземем решението, а не да ни бъде сведено от КЕВР. Значи определила е КЕВР една цена по предложение на ВиК Благоевград, тогава тази цена става задължителна за всички ВиК асоциации, с които се прави този опит. Като се направят тези асоциации, ще се види къде дружествата работят добре като ВиК оператори.

Следващия момент стигаме до публичното-частно партньорство. Всички тези асоциации под една или друга форма ще се предложат обратно, но не на община Сандански, а на определени формирования или личности. Ще вземат сега наготово нашата ВиК система. Водопровод и канализация не е правена за 25 год. Само за периода 1973-1975 г. в община Сандански са направени 15 км. канализация и 12 км. водопровод. А от 1999 г. до този момент, за тези 25 год., са вложени много пари, малка е печалбата. Освен ремонтите по ул.„Кирил и Методи” се положиха нови тръби. Има изграден водопровод в с.Ново Делчево. Има водопроводи и на други населени места. Защо си затваряме очите? Това ние няма с решение на Общински съвет да имаме възможност да го приемаме и да се прави, ако ние сме в асоциацията. Това ще стане само след решение от членовете на асоциацията. Когато се приема новия член, няма да гласува нашия Кмет. Ще гласуват останалите 11.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Иванов.

Г-Н ЖИВКО ИВАНОВ – ОБЩИНСКИ СЪВЕТНИК – Разбирам вашите политически пристрастия, г-н Ризов, обаче пак говорите неистини. Законът казва обособена територия, асоциация. Сандански не е сама обособена територия. При сегашната ситуация няма как да направим със Струмяни обособена територия, защото действат други механизми. Говорите за 15 км, за 12 км, а забравяте да кажете от къде е финансирането. Че не е от ВиК, а от европейско финансиране и от държавно финансиране. Ние с нашето решение сега ще изключим възможността Европа да ни дава пари и държавата да ни дава пари.

Въпросът е какво се случва при сегашната ситуация? При сегашната ситуация – Кресна не е вътре, аз се опасявам, че ще ни вкарат автоматично. Дано Кмета успее да си изпълни думата. Да поемеш такава дума не е лесно. Прави му чест, че я поел, защото той я е поел пред нас като общински съветници и пред обществото като цяло.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Станоев.

Г-Н ДИМИТЪР СТАНОЕВ – ОБЩИНСКИ СЪВЕТНИК – Не си мислете, че ВиК Сандански ще определя цената на водата. Управителят на дружеството прави план-програма. Комисията трябва да одобри и комисията решава каква ще е цената за Сандански. Да не заблуждаваме хората.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Шаламандов.

Г-Н НИКОЛАЙ ШАЛАМАНДОВ – ОБЩИНСКИ СЪВЕТНИК – Цената на водата към днешна дата не я определя ВиК Сандански, а я определя Общински съвет. Ние взимаме решение за вдигане цената на водата и я даваме на КЕВР да я одобри.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Котев за отговор.

Г-Н КИРИЛ КОТЕВ – КМЕТ НА ОБЩИНАТА – Г-н Шаламандов, ВиК оператора дава предложение за цена, одобрена от Общински съвет, но тя се одобрява от КЕВР. Има възможност КЕВР да не се съгласи с цената, както е в Петрич. Петрич са дали 0,86 лв., КЕВР не са одобрили и цената е 1,20 лв. Последната дума винаги е КЕВР. В момента се предават новите бизнес-планове, които трябва да бъдат одобрени от КЕВР. КЕВР ще даде минимална цена. Така, че не казвайте, че КЕВР не влияние на цената.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Аргиров.

Г-Н ЯВОР АРГИРОВ – ОБЩИНСКИ СЪВЕТНИК – Съгласен съм с изказването на г-н Станоев, на г-н Шаламандов, на Кмета. Но пред нас не стои въпросът кой ще ни определя цената. Въпросът в момента е къде да влизат парите от тази цена – дали в общинско или в държавно дружество. Ясно е, че цената на водата ще се качва. Ясно е, че КЕВР ще ни определи цената. Ние можем само да съгласуваме бизнес-плана, ако евентуално дружеството е общинско, който управителят ще изработи и ще защитава пред КЕВР за определен вид цена. Въпросът пред нас е тези 2 лв., които г-н Станоев цитира, дали ще влизат тук или ще влизат там.

Г-н Станоев, към Вас имам една молба. Аз също му вярвам на Кмета, но евентуално това нещо, което Кмета казва, ако не се случи, дано да се случи, не си подавайте оставката. Вие сте силен общински съветник и ще бъдете необходим тук, за да се борим заедно за доброто на жителите на община Сандански.

Г-Н ДИМИТЪР СТАНОЕВ – ОБЩИНСКИ СЪВЕТНИК – Казана дума, хвърлен камък. Вече е казано. Аз си залагам името, защото миналия път бях „против” ВиК асоциацията. И пак съм „против”, защото ще спонсорираме други общини. Не искам да влизаме в асоциацията, но искам да помогнем на Кмета.

Г-Н ЯВОР АРГИРОВ – ОБЩИНСКИ СЪВЕТНИК – Съгласен съм. И аз понеже виждам, че и Живко Иванов е на вашето мнение, ясно е, че няма да мине отмяната на решението поне да се спазарим с Кмета за следващо заседание евентуално, ако Кресна не влезе, да отменим това решение за благото на всички.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Давам думата на г-н Котев за отговор.

Г-Н КИРИЛ КОТЕВ – КМЕТ НА ОБЩИНАТА – Днес въпросът е кога да вземем решението – дали днес или когато е редовната сесия, най-късно. Няма нужда да се пазарим. Сядаме и говорим. Аз също съм на мнението, че до 2 седмици ние трябва да имаме решение, защото крайният срок е 25 юли 2016 г.

Г-Н ЯВОР АРГИРОВ – ОБЩИНСКИ СЪВЕТНИК – Въпросът е, г-н Котев, какво решение трябва да имаме – положително или отрицателно.

Г-Н КИРИЛ КОТЕВ – КМЕТ НА ОБЩИНАТА – Според мен най-правилното решение е да изчакаме.

Г-Н ЯВОР АРГИРОВ – ОБЩИНСКИ СЪВЕТНИК – Ако Кресна не влезе, какво решение да вземем?

Г-Н КИРИЛ КОТЕВ – КМЕТ НА ОБЩИНАТА – Вкарваме предложение за отмяна на решението в Общинския съвет. И тогава е най-добре да се излезе.

Г-Н ЯВОР АРГИРОВ – ОБЩИНСКИ СЪВЕТНИК – Със съветниците на „ГЕРБ”?

Г-Н КИРИЛ КОТЕВ – КМЕТ НА ОБЩИНАТА – Г-н Аргиров, решението ще го вземе Общински съвет. Аз, ако кажа излизаме от асоциацията, а пък вие вземете друго решение. Аз поемам ангажимент, че преди сесия и тежката дума на Общински съвет, няма да бъдем вкарани във ВиК асоциацията. Преди Общински съвет да си каже думата няма да влезем във ВиК асоциацията.

Г-Н ЗВЕЗДАН ГАЦЕВ – ОБЩИНСКИ СЪВЕТНИК – Въпреки този срок - двуседмичен, въпреки всичко останало, което говорехме.

Г-Н СВЕТОСЛАВ ИВАНОВ – ОБЩИНСКИ СЪВЕТНИК – Аз предлагам да прекратим дебатите и да подложим на гласуване.

Г-Н ЕВГЕНИ ПАНАЙОТОВ – ОБЩИНСКИ СЪВЕТНИК – Какво става, ако вземем решение да излезем.

Г-Н ЖИВКО ИВАНОВ – ОБЩИНСКИ СЪВЕТНИК – Аз ще отговоря. Ние ще сме виновни, че не се е създала асоциацията.

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – Има ли други мнения, отношения, становища? Няма. Подлагам на гласуване предложението на г-н Иванов за прекратяване на дебатите и преминаване в режим на гласуване.

**С явно гласуване от 16 гласували общински съветници, ЗА – 16, ПРОТИВ – 0, ВЪЗДЪРЖАЛИ СЕ – 0, предложението СЕ ПРИЕМА.**

Г-Н ГЕОРГИ СИНАНСКИ – ПРЕДСЕДАТЕЛ НА ОБЩИНСКИ СЪВЕТ – /зачита проекторешението/. Подлагам на гласуване предложението за отмяна на Решение № 242/28.06.2016 г. на Общински съвет – Сандански.

**1.Андон Славчев Ризов за**

**2.Васил Иванов Попов -**

**3.ВИОЛЕТА ИВАНОВА ЖДРАПАНСКА -**

**4.Георги Атанасов Панчев за**

**5.Георги Валентинов Батев за**

**6.Георги Иванов Алексиев въздържал се**

**7.Георги Иванов Георгиев -**

**8.Георги илиев Синански въздържал се**

**9.Димитър Любенов Димитров -**

**10.Димитър Любенов Станоев против**

**11.Евгени Андонов Панайотов за**

**12.Живко Кирилов Иванов ЗА**

**13.Звездан Димитров Гацев за**

**14.Иван Стоилов Терзиев -**

**15.Илия Георгиев Георгиев -**

**16.Калин Тошков Терзийски -**

**17.Катерина Костадинова Тренкова -**

**18.Кирил Руменов Ханджийски за**

**19.Костадин Иванов Станоев -**

**20.Красимир Георгиев Станков -**

**21.Николай Димитров Шаламандов за**

**22.Панчо Любчов Панчев за**

**23.Румен Емилов Гърчев -**

**24.Румен Иванов Пачов за**

**25.Светослав Димитров Иванов за**

**26.Стоян Борисов Ангов -**

**27.Явор Иванов Аргиров за**

**28.Яне Георгиев Янев -**

**29.Янко Димитров Ангелов за**

**С поименно гласуване от 16 гласували общински съветници, ЗА – 13, ПРОТИВ – 1, ВЪЗДЪРЖАЛИ СЕ – 2, предложението НЕ СЕ ПРИЕМА.**

На основание : чл.21, ал.2 от ЗМСМА във връзка с чл.21, ал.1, т.8 от ЗМСМА и чл.198а от Закона за водите и след проведено гласуване, Общинският съвет прие

Р Е Ш Е Н И Е № 243

от 13 юли 2016 г.

Не дава съгласие да се отмени Решение № 242 от 28 юни 2016 г. на Общински съвет-Сандански, относно присъединяване на община Сандански към Обособената територия на асоциацията по водоснабдяване и канализация, обслужвана от „ВиК”ЕООД, град Благоевград.

Заседанието бе закрито след изчерпване на дневния ред в 12:30 ч.

ПРЕДСЕДАТЕЛ НА

МЛ.ЕКСПЕРТ: ОБЩИНСКИСЪВЕТ:

/АННА КОСТАДИНОВА/ /ГЕОРГИ СИНАНСКИ/

/В.ТЕМЕНУГОВА/